## **Chapter 5 - Counterintelligence**

### **התמודדות חמאס עם איום ה-HUMINT**

הצורך בהתנהלות חשאיות היה חלק מפעילות חמאס מראשית ימיו. באמנת חמאס משנת 1988, נכתב כי חמאס מקדמת בברכה כל מסלמי המקיים תנאים מסוימים, כאשר אחד התנאים המזוכרים הוא "שמירת סודותיה" (חפט' אסרארהא) של התנועה.[[1]](#footnote-1) לשאלתו של כתב ערוץ 10, שלומי אלדר, האם שמירה בסוד של זהות המנהיגים שמחליפים את שיח' יאסין ואת רנתיסי לאחר חיסולם (מרץ 2004) תמנע מהמודיעין הישראלי להגיע אליהם, ענה אסמאעיל הניה : "כעיקרון, מיום שנוסדה, חמאס היא תנועה סודית, כלומר מנהיגות התנועה ומוסדותיה פועלים באופן חשאי - בכך לא חל שינוי".[[2]](#footnote-2)

הגוף המודיעיני הראשון של חמאס פעל למעשה עוד לפני הקמת חמאס עצמו, מתוך המסגרות האסלאמיות שקדמו לארגון. הוא נקרא אלמג'ד (מנט'מת אלג'האד ואלדעוה, מילולית: התהילה) ומטרותיו היו איסוף מידע מודיעיני על אנשים שנחשדו בשיתוף פעולה עם ישראל (להלן: חשת"פים) וכן בעבירות מוסר כמו סמים וזנות.[[3]](#footnote-3) לשם כך, ביצעו פעילים מטעם הארגון מעקבים ותצפיות. עשרות הפעילים שגויסו למנגנון ניהלו מעקבים אחרי חשודים ותיעדו את הפעילות הזו באופן מסודר, בדוחות שהועברו לידי בכירי המנגנון. זאת, הן כדי לאסוף את המידע המרשיע על אודות החשודים והן כדי לאפיין את שגרת פעילותם בכדי לבחור את העיתוי והמקום המתאים לחטיפתם לחקירה.[[4]](#footnote-4) החקירה התבצעה בשיטות אכזריות ביותר, ובמהלכה חילצו אנשי המנגנון הודאות, אשר ניתן להטיל ספק באמינותן, על דבר היותם של הנחקרים משת"פים של המודיעין הישראלי. או אז, היו מבצעים אנשי המנגנון את גזר הדין – הוצאה להורג.[[5]](#footnote-5) הפעילות בשטח לוותה אף במאבק תודעתי בתופעה בכלי התעמולה המרכזי של התקופה, הכרוזים. אחד מהכרוזים הראשונים שפורסמו מטעם מה שיהיה בעוד שבועות ספורים "חמאס", ממש לפני תחילת האנתפאצ'ה (סוף נובמבר 1987), הזהיר מפני שת"פ עם ארגוני המודיעין הישראלי והציע דרכים להתמודד עם שיטות הפעולה שלהם.[[6]](#footnote-6)

חקירתם של חשת"פים בידי הארגון קיבלה אישור הלכתי ברור משיח' יאסין עוד בראשית פעילותו של מנגנון "אלמג'ד", אשר פסק שאדם אשר יודה בכך (כמו גם בעיסוק בזנות) יש להרגו בהתאם לדת האסלאם, תוך שהדגיש שיש לוודא שהוא אכן ביצע את המעשים שנחשד בהם. ואכן, פעילי המנגנון בגזרת מחנה הפליטים "אלברג'" ברצועת עזה קיימו את פסק ההלכה – הם עצרו אדם שנחשד בשיתוף פעולה והפצת פורנוגרפיה, עינו וחקרו אותו עד שהודה. את ההקלטה של ההודאה הראו לשיח' יאסין שאישר את הוצאתו להורג. זו היתה הסנונית שבישרה פעילות ענפה של איסוף, מעצר, חקירה ופגיעה בחשודים בשיתוף פעולה שנמשכה אל תוך האנתפאצ'ה הראשונה.[[7]](#footnote-7) בתקופה זו, בחלק מהמקרים, לאחר קבלת מידע ראשוני על אדם חשוד, היו אנשי "מג'ד" עוקבים למשך מספר ימים אחרי החשוד עד לחטיפתו.[[8]](#footnote-8)

רבים מאלו שיהיו לימים בכירי חמאס החלו את דרכם בפעילות במסגרת אלמג'ד. בראש הארגון עמד בתחילה צלאח שחאדה ולאחר מעצרו בשנת 1988 נזאר עוצ'אללה. ח'אלד אלהנדי (תחת שם הצופן "45") מונה לעמוד בראש פעילות הארגון בצפון הרצועה ויחיא סנואר (כיום מנהיג חמאס ברצועת עזה) בדרומה. כל אחד משני מפקדי האזורים הקים חוליות אזוריות אשר ריכזו דוחות על תושבי הרצועה הקשורים בעבירות כלשהן והעבירו אותן באמצעות נקודות משלש.[[9]](#footnote-9) נראה שאלהנדי היה הבכיר יותר, שכן הדוחות שנאספו בשני האזורים רוכזו בידיו.[[10]](#footnote-10) אסמאעיל אלהניה, ראש הממשלה הקודם מטעם חמאס וכיום ראש הלשכה המדינית של הארגון, גויס בשנת 1986 לאלמג'ד, לאחר שהיה חבר במועצת הסטודנטים של האוניברסיטה האסלאמית מטעם האחים המוסלמים.[[11]](#footnote-11) מחמד אלשמאלי, שהיה מג"ד רפיח בזמן מבצע "עופרת יצוקה", החל את פעילותו בחמאס באנתפאצ'ה הראשונה במסגרת מנגנון אלמג'ד.[[12]](#footnote-12) עבד אלנאצר אבו שוקה, מפקד הזרוע הצבאית באזור מרכז רצועת עזה עד למותו בשנת 2004, החל דרכו בחמאס עת גויס לפני שנת 1987 לאלמג'ד בהיותו סטודנט באוניברסיטה האסלאמית בעזה.[[13]](#footnote-13)

כיאה למנגנון ביטחון, כבר מראשית פעילותו של מנגנון "אלמג'ד" ניכרה תרבות ביטחונית בפעילותו. הדיווחים אותם ריכזו פעילי הארגון הועברו לידי בכיריו באמצעות נקודות משלש שהוגדרו מראש במסגד אלהושי בסג'עיה ומפות המעידות על מיקומן הועברו לפעילי המנגנון באמצעות איש דת מהמסגד. כלל המידע הוטמן, לאחר קריאתו בידי הבכירים, אף הוא במקום מסתור, מסגד אבו עת'מאן בסג'עיה. גם פגישות בין פעילי המנגנון תואמו באמצעות השארת סימנים במקומות ניטרליים (דוגמת מועדוני נוער) ללא כל שימוש בטלפון.[[14]](#footnote-14) גם בהמשך, עם התמסדותו של חמאס עצמו בשנת 1987, היו הפעילים שומרים באופן מוקפד על חשאיות. המסגד המשיך להיות מקום מרכזי להעברת מסרים במשלשים, מסרים אשר נכתבו באופן מוצפן. גם לפעילים ניתנו שמות קוד. דרך נוספת הייתה מידור מוחלט, כך שכל פעיל הכיר רק את פרטי אנשי חוליותו, וגם זאת לעתים רק באופן מקודד – בכדי למנוע הפללה של הפעילים האחד את השני. שיח' יאסין עצמו תקשר עם ראשי המנגנונים השונים באמצעות אשגרים שנשלחו עם שליחי מיוחדים.[[15]](#footnote-15)

לאחר מעצר רבים מ מנהיגי חמאס באוגוסט 1988, החל מספטמבר 1988 התארגנה מחדש ההנהגה לאור הנחיותיו של שיח' יאסין מהכלא, בנוסף לחלוקת רצועת עזה לשבעה אזורים גיאוגרפיים, הוקמו שלושה מערכי פעילות – אחד האחראי על הפעילות הצבאית, אחד האחראי על ריכוז פעילות האנתפאצ'ה ומערך ביטחוני. המערך הביטחוני ריכז תחת אחריותו את איסוף המודיעין על אירועי האנתפאצ'ה לצד המשך פעילות מודיעין מסכל על חשודים בשיתוף פעולה עם ישראל וגורמים שפעלו בניגוד לרוח האסלאם. בראשות האגף הביטחוני הועמדו אסמאעיל אשקר ונביל צואלחה.[[16]](#footnote-16)

לאחר גל מעצרים נוסף, במאי 1989, התארגנה שוב התנועה מחדש בסיוע של אנשי חמאס מארה"ב (כגון מוסא אבו מרזוק). רצועת עזה חולקה רצועת עזה לחמישה אזורים והוקמו מספר מנגנונים. הוחלט על המשך הפעלתו של מנגנון ביטחון שתפקידו לאסוף מידע על חשודים בשת"פ עם ישראל וכן למנוע הסתננות של משת"פים לארגון. המידע שאסף המנגנון שימש את מנגנון הפעילות בכדי לאכוף הנחיות שניתנו על ידי חמאס כתוצאה ממידע שהגיע ממנגנון הביטחון, בעיקר על ידי חוליות של הזרוע הביצועית של חמאס שחקרה את אלו שנחשדו בשת"פ ואף תקפה אותם, לרבות הריגתם במקרים רבים.[[17]](#footnote-17) ראוי לציין, כי כמה חודשים אחרי שמונה למפקד החמאס ברצועה בספטמבר 1988, קיבל לידו אסמאעיל אבו שנב דיווח ממנגנון הביטחון על הריגת שני חשת"פים. בעקבות זאת, עלה הרהור אצל אבו שנב האם חמאס לא מגזימה בהוצאת חשת"פים להורג, וביקש שהוצאות להורג יהיו בהתייעצות עם ההנהגה. כמו כן, הנחה את מפקדי האזורים לאמת היטב את החשדות לפני הפגיעה בחשת"פים – אך לא נראה שהנחיה זו מומשה ומעשי הפגיעה בחשת"פים נמשכו.[[18]](#footnote-18)

נראה שמאז הארגון מחדש בספטמבר 1989 ועד לגל המעצרים של סוף 1990 פעל מנגנון הביטחון באופן מסודר יחסית, ובהיררכיה מסודרת, תוך שהיה אמון על מניעת הסתננות של משת"פים, איסוף מידע על חשת"פים, איסוף מידע על פעולות הצבא ועל מגע של תושבים עם נציגי הצבא ואיסוף מידע על ארגונים אחרים. דוגמה לכך ניתן לראות לראות באופן פעילות המנגנון בצפון רצועת עזה. לכל פעיל היה אזור, בסדר גודל של רחוב, עליו היה אחראי. במסגרת זאת, אסף מידע על חשודים בשיתוף פעולה עם ישראל וכן בעבירות מוסר וכן על פעילות צה"ל בגזרתו. עבד אלנאג'י רנטיסי היה אחראי על רחוב אול בשיח' רצ'ואן בעזה. את הדיווחים הוא כתב ומסר בתדירות של אחת לשבועיים למפקדו שהיה אחראי על השכונה, מחמוד אבו וצפה, אשר היה עובר על הדוחות וכותב הערות, ומרכז את כלל דוחות השכונה לכדי דוח מסכם אותו העביר למפקד אזור צפון הרצועה אשר העביר את הדו"ח לסופיאן אבו סמרה, ראש מנגנון הביטחון. באמצעות "ועדת השלושה", מפקדה שהקים יחד עם מחמוד חבוב (ראש מנגנון הביטחון בדרום העיר עזה) ורמצ'אן יאזורי (ראש מנגנון הביטחון בדרום רצועת עזה) הם היו דנים בכלל הדוחות ומתרגמים אותם לכדי הנחיות אופטיביות בדמות פגיעה, איום או חקירה של חשודים בשיתוף פעולה (לצד כאלו שביצעו עבירות מוסר).[[19]](#footnote-19)

אמנם, על פי חלוקת האחריות ההנחיות הועברו למנגנון הפעילות לשם הוצאתם לפועל, אך בפועל הגבול לא נשמר. דוגמה לכך, ניתן לראות בפעילות מנגנון הביטחון בצפון רצועת עזה והעומד בראשו (מאוגוסט 1990 ועד ינואר 1991), עלא מחמד אלאערג'. גם בגזרתו של אלאערג' היתה חלוקה מסודרת לאזורי משנה, אך ההנחיה לפעילים הייתה לא רק לאסוף מידע אלא לבצע בעצמם חקירה של חשת"פים ועברייני מוסר.[[20]](#footnote-20)

ראוי לציין, כי פעילותו של חמאס כנגד חשת"פים במהלך האנתפאצ'ה הראשונה לא התקיימה בחלל ריק, שכן בשנים אלו התחוללה מלחמה פנימית בתוך החברה הפלסטינית, במסגרתה תופעת חיסול חשת"פים הלכה והתעצמה ברצועת עזה על ידי פלגים רבים. אם בשנת 1988 המספרים היו עוד קטנים יחסית, נרצחים בודדים, הרי שבשנת 1989 המספר עלה לכתשעים נרצחים ובשנת 1990 לכ-110.[[21]](#footnote-21) מקורות פלסטינים טענו כי כ-750 איש נרצחו על רקע חשד בשת"פ, על אף שברור שלפחות 80 אחוז מהם לא ראו איש שב"כ מעולם.[[22]](#footnote-22) המונח שת"פ זכה בעת ההיא לפרשנויות רבות, לאו דווקא למי שהעביר מידע מודיעיני-ביטחוני לישראל.[[23]](#footnote-23) עם זאת, בחלק מהפעמים הפגיעה אכן הייתה נכונה וכוונה לגורם שאכן היה סוכן ישראלי. כך, לדוגמה, בשנת 1988 חטפו פעילי חמאס אדם שנחשד עבורם כמשת"פ עם השב"כ. הוא הוכה, עונה, נגרמו לו חבלות רבות עד שהתעלף. גופתו הושלכה על ידי פעילי חמאס מתוך מחשבה שהוא מת, אך בפועל מצא אותו עובר אורח וחייו ניצלו. בפועל, אכן היה מדובר באדם שהעביר מידע לסייעני שב"כ במשך מספר שנים עד למועד חטיפתו.[[24]](#footnote-24)

עם הקמתם של גדודי עז אלדין אלקסאם בראשית שנות התשעים ברצועת עזה, הם הצטרפו לפעילות נגד חשת"פים, ויש שטוענים שלמעשה החליפו את מקומו של אלמג'ד (אשר המשיך לפעול בחמאס כמנגנון הביטחון הכללי). עד לסוף שנת 1991 ביצעו הגדודים קרוב לעשרים מעשי רצח על רקע זה.[[25]](#footnote-25) בתחילת שנת 1992, חולייה בפיקודו של יחיא עיאש ופעילים נוספים בחמאס החליטה להקים ועידה ביטחונית מקומית בכפר קראות נבי חסאן (אזור שכם), שעיסוק מרכזי שלה יהיה פגיעה במשת"פים עם ישראל. ואכן, החוליה בחרה לחטוף ולחקור מישהו שנחשד על ידה כחשת"פ משמעותי עם ישראל. החוליה חולקה למספר כוחות משימה: כוח שעסק במעקב אחר החשוד, כוח שהיה אחראי על החטיפה עצמה, וכוח שהיה אחראי למצוא מקום מסתור ולחקור את החשוד. הפעולה יצאה אל הפועל, והחשוד הובל אל רכב שחיכה בפאתי הכפר במקביל לתצפית שוידאה שהדרך פנויה. החשוד הובל אל מחץ לכפר, מתוך הנחה שמשפחתו תחפש אחריו. החוליה חקרה את החשת"פ במשך 3 ימים ואספה הודאות שלו על פעילותו עם ישראל. החוליה המשיכה לבצע פעילות דומה במשך תקופה של יותר משנה. [[26]](#footnote-26) בהפקת לקחים מפעילות זו, מציין ג'ברין את אחד האתגרים בביצוע פעילות התצפית, המעקב ואיסוף המודיעין כבסיס לפעולות אלו. כמו כן הוא מציין את הצורך בהפעלת מעקב וסיור מחשש למחסומים צבאיים ונקודות בידוק בזמן הובלת החשת"פ למקום החקירה.[[27]](#footnote-27)

בשנותיו הראשונות, בתקופה בה לחמאס היה מרכז משמעותי בארה"ב, לאור הפגיעה בארגון כתוצאה פעילות ישראל מולו, עסקה המפקדה בחו"ל גם בתחום החשת"פים. כך, למשל, בדיווח שמסר מפקד חמאס ברצועת עזה בראשית 1993 לשליח שהגיע מארה"ב, מחמד צאלח (אבו אחמד), הוא אמר כי ברצועה ישנם משתפי פעולה רבים וחמאס פועל כנגדם: מבצע חקירות, מחלץ מהם הודאות מצולמות ולבסוף מוציא אותם להורג. כמו כן, אמר כי בימים ההם חמאס מרסן עצמו בהרג אותם משת"פים כדי לא לפגוע במאבק להחזרת המגורשים ממרג' אלזהר.[[28]](#footnote-28)

גם לאחר האנתפאצ'ה הראשונה וחתימת הסכם אוסלו בספטמבר 1993 המשיכה פעילות חמאס נגד חשת"פים. לאחר ההסכם, משהתרבו אירועי רצח פנימיים בתוך החברה הפלסטינית של יריבים פוליטיים ועל רקע סכסוכים עסקיים, סחר בנשק ובסמים, גביית דמי חסות ועוד, היו קולות בחברה הפלסטינית שקראו להפסיק את המעשים האלו. אחד מאלו שהשמיעו קולות אלו היה תופיק אבו חוצ'ה, אחד ממנהיגי האנתפאצ'ה מטעם פת"ח. בתגובה לקריאותיו להפסיק את הקטל, רצחו פעילי עז אלדין אלקסאם שני חשת"פים בפתח ביתו.[[29]](#footnote-29) בפברואר 1994 נרצח שי שוקר, צעיר ישראלי מהרצליה. חקירת גורמי הביטחון בישראל הביאה למעצרו של מבצע הרצח, סלימאן מחמוד. בחקירתו התברר כי בעבר שימש כמשתף פעולה עם ישראל. הוא ביקש להצטרף לחמאס, ובכדי לנקות את ה"כתם" של שיתוף הפעולה עם ישראל הוא נדרש על ידי פעיל חמאס מעזה לבצע פיגוע כנגד יהודים. הוא נסע לטירה ופגש בשוקר, אשר עבד כסוחר סמים, ובמפגש הוא חנק אותו למוות.[[30]](#footnote-30)

לאחר שבשלהי חודש מאי 1994 חמאס רצח שני חשודים בשיתוף פעולה בעזה, פנו אל הארגון אנשי הרש"פ וביניהם הגנרל נאצר יוסף, מפקד המשטרה הפלסטינית, וביקשו כי יחדלו מכך ויסגירו חשודים לידי הרש"פ. הגנרל אף נפגש עם אחד מאנשי החמאס, שיח' אחמד באכר והפציר בו כי הפעולות של חמאס אינן עולות בקנה אחד עם דת האסלאם וכי עליהם לחדול מכך ולתת למשטרה הפלסטינית לטפל בתהליך משפטי סדור בחשודים. בכרוז שהפיץ חמאס בתגובה ב-29 במאי 1994 נאמר כי "בעיית משתפי הפעולה עדיין קיימת, ופעילותם עדיין מסוכנת. החמאס משאיר את הטיפול בהם למשטרה הפלסטינית וקורא לשוטרים לרדוף יום ולילה אחר משתפי הפעולה".[[31]](#footnote-31) ביטוי להמשך פעילות חמאס כנגד חשת"פים לאחר הקמת הרשות הפלסטינית ניתן לראות במקרה של יוסף קנן, אשר גויס בשנת 1996 למנגנון הביטחון של חמאס ברצועת עזה. במסגרת זאת, כתב דוחות על אודות חשודים בשיתוף פעולה ומסר דוחות אלו למפעילו.[[32]](#footnote-32)

הפעילות של המנגנון הביטחוני של חמאס נגד חשת"פים התבצעה גם בין כתלי הכלא הישראליים בהם שהו אנשי הארגון. אנשי המנגנון בכלא עסקו באיסוף מודיעין – מעקב אחר תנועות אנשי חמאס בכלא תוך הפעלת מקורות מטעמם בקרב העצירים. את המידע שאספו תיעדו אנשי "מג'ד" באופן חשאי, תוך שימוש במילות קוד, במסגרת זאת ניהלו חקירות כנגד חשודים בשת"פ עם ישראל מקרב העצורים, הן בזמן השהייה בכלא והן "סגירת חשבונות" עם כאלו שעבדו עבור ישראל בטרם נכלאו, תוך הפעלת אלימות ושיטות עינוי קשות. הנחת היסוד של הארגון הייתה שיש מרגלים רבים בקרב הארגון שנותנים לישראל מידע המשמש בסיס למאסרם של מאות אנשי חמאס ולסיכול פעולות טרור. בין 1993 ל-1996 נחקרו על ידי אנשי חמאס בבתי הכלא הישראליים כ-150 חשודים, רבים הואשמו על אף שהיו חפים מפשע. מתוכם נהרגו על ידי אנשי "מג'ד" 16 פעילים.[[33]](#footnote-33) בסוף שנות התשעים היה אחראי מאהר עודה על הזרוע הביטחונית של חמאס בכלא וכן לחלק גדול מהעינויים בבתי הכלא.[[34]](#footnote-34)

בשנות ה-2000 פעילות חמאס נגד חשת"פים נמשכה, הן בשטחים והן בבתי הכלא. לדוגמה, צאלח שיח' הצטרף לחוליית חמאס בשנת 2002 והיה שותף לביצוע של אירועי אלימות כגון יידוי בקבוקי תבערה. בשנת 2004, אנשי החוליה חשדו באדם מהאזור כי הוא משת"פ עם ישראל ועל כן תקפו והכו אותו.[[35]](#footnote-35) בבתי הכלא, אחד מבכיר חמאס (שמו נותר חסוי) שימש החל מ-2002 ולמשך מספר שנים אחראי ביטחון של חמאס בכלא בו שהה. במסגרת תפקידו חקר חשת"פים.[[36]](#footnote-36)

במסגרת השתלטות חמאס על הרצועה ביוני 2007, הוא השתלט אף על בתי הכלא ובראשם כלא עזה. בבית הכלא הזה, הוחזקו חשודים בשיתוף פעלה עם ישראל שעצרו מנגנוני הרשות הפלסטינית, חלקם אף חיכו לביצוע גזר דין מוות שהוטל עליהם. עם ההשתלטות, הם ברחו מהכלא, וחמאס הודיע להם כי עליהם לחזור באופן מיידי. את אלו שלא חזרו, תפס חמאס בכח הזרוע ובחן מחדש את פסקי הדין שניתנו להם בעבר, הפעם על פי כללי השיפוט שלו הנסמכים בעיקר על ההלכה האסלאמית (השריעה). מי שהוטל עליו לנהל את בית הכלא מטעם חמאס היה חסן אלגמאסי, אשר בעברו נשפט ליותר מ200 שנות מאסר בעוון הריגת חשודים בשיתוף פעולה עם ישראל במהלך האנתפאצ'ה הראשונה ושוחרר במהלך שנות התשעים במסגרת הסכמי אוסלו.[[37]](#footnote-37)

בחמאס החלו להבין גם את חשיבות פעילות הסוכנים בזמן אמת, בעת לחימה ובחיסולים ממוקדים. על פי בכיר חמאס, מחמוד אלזהאר, בחמאס הבינו כי חיסולו של בכיר הזרוע הצבאית עבד אלעזיז אלרנתיסי בוצע כתוצאה מדיווח של משת"פ אשר זיהה את המעבר של רנתיסי ממכונית למכונית. המידע הזה הועבר למטוסי הריגול שנמצאו בשמי עזה ומשם המידע הועבר למטוסי התקיפה שביצעו את הירי.[[38]](#footnote-38) בהקשר לכך, במהלך תרגול לקראת פעילות של צה"ל ברצועה בשנת 2007, אנשי הזרוע הצבאית של חמאס תרגלו גם תרחיש של איתור מכונית ובה חשוד בשיתוף פעולה עם ישראל אשר מסייע לישראל תוך כדי הלחימה, ואופן הטיפול בו במקרה כזה.[[39]](#footnote-39)

אחד מהמנגנונים שהקים חמאס ברצועה היה מנגנון ביטחון הפנים, אשר מוביל מאז מטעם משרד הפנים ברצועת עזה את המאבק בחשת"פים. מיד לאחר מבצע "עופרת יצוקה", פתח חמאס בפעילות אינטנסיבית לאיתור סוכנים של ישראל שפעלו במבצע. הוא עצר אנשים שהיו, לטענתו, חברים ברשת שהפעילו מנגנוני הביטחון של הרשות הפלסטינית ברצועה במטרה לאסוף מידע על חמאס שישמש גם את ישראל. בהכרזה על המעצר, השתתף בין היתר מנהלת הניתוח והמידע במנגנון ביטחון הפנים של חמאס, אבו עבדאללה. ניתן לראות בהכרזה זו כיצד החשד בשת"פ משמש גם לצרכים פוליטיים, שכן ההכרזה נעשתה רגע לפני פתיחת שיחות פיוס פנים פלסטיניות בקהיר בין חמאס לפת"ח, וחמאס הואשם שמדובר בחשיפת שווא שנועדה "להרוויח נקודות" לקראת המו"מ.[[40]](#footnote-40)

באפריל 2009 הואשם חמאס כי שלטונו הרג למעלה משלושים מתנגדים פוליטים. בתגובה, הסביר דובר חמאס דאז, אימן טה, כי מדובר באנשים שנעצרו נחקרו ונשפטו כדין לאור התנהגותם הפסולה שכן חלקם שיתפו פעולה עם ישראל.[[41]](#footnote-41) בספטמבר 2010 הכריז משרד הפנים כי עלה בידיו לאתר ולעצור שני אנשים אשר שיתפו פעולה עם ישראל. במהלך מסיבת עיתונאים של ממשלת חמאס הוצגו דבריהם של שני משתפי פעולה עם ישראל שנתפסו. באותו האירוע הוצגו על ידי בכיר משרד הפנים, אבו עבדאללה לאפי, אמצעים טכנולוגיים ואמצעי לחימה שסופקו למשתפי הפעולה על ידי ישראל לביצוע משימותיהם.[[42]](#footnote-42) דוגמה נוספת אירעה ביולי 2020; על פי המדווח, פעיל בכיר של חמאס אשר היה בקשר עם ישראל ברח בדרך הים לישראל. עקב כך, בוצע גל מעצרים על ידי מנגנוני הביטחון של חמאס ברצועת עזה, במסגרתם נעצר מחמד עמר אבו עג'וה, פעיל חמאס שעבד עבור המודיעין הישראלי במשך כעשור. אבו עג'וה היה אישרבכיר במערך הביטחוני של חמאס והיה אחראי גם על רשת התקשורת הפנימית של הארגון.[[43]](#footnote-43)

במקביל לפעילות מול החשת"פים, ניהל משרד הפנים ברצועה מערכת הסברה משומנת במטרה לחשוף את שיטות הפעולה של ישראל לציבור הרחב. במאי 2010 שודרה בערוץ אלאקצא של חמאס כתבה שמסקרת את הדרכים בהן מנסה המודיעין הישראלי לגייס צעירים פלסטינים. בין היתר, בכתבה מספר דובר משרד הפנים בממשלת חמאס, איהאב אלע'צין, על דרכי ההתמודדות עם התופעה.[[44]](#footnote-44) דוגמה נוספת לכך היא סרט באורך של 45 דקות שהופק על ידי חמאס ושודר ב"אלאקצא" בספטמבר 2012. מדובר במעין סרט תיעודי שמטרתו למנוע גיוס משת"פים מקרב הפלסטינים ולשכנע את מי שכבר "שקע בבוץ", כפי שמכנה זאת הסרט, לחזור אל דרך הישר ואל חיק העם הפלסטיני. הסרט חושף את השיטות של המודיעין הישראלי לגייס סוכנים ולאחר מכן להפעיל אותם. לדוגמה, מוצג האופן שבו ישראל נותנת הטבות כספיות והיתרי עבודה תמורת שיתוף הפעולה, כמו גם הצעה לטיפול רפואי איכותי בישראל לסוכן עצמו או לבני משפחתו בתמורה לסיוע מודיעיני. הסרט אף מציג עדויות ממקור ראשון של סוכנים ישראלים שנתפסו וכן תיעוד של שיחות בין מפעילים ישראליים לתושבי רצועת עזה. בסופו מובאת קריאה לאזרחי רצועת עזה לבל ישתפו פעולה עם ישראל ולאלו שמצויים בקשר עם ישראל – לשקול צעדיהם פעם נוספת.[[45]](#footnote-45)

ראוי לציין, כי במקביל לפעילות הממוסדת של מנגנוני חמאס ברצועת עזה מול חשת"פים, נמשכה הפעילות באופן מבוזר יותר אף בשטחי יהודה ושומרון. כך, לדוגמה, נור אלדין חמדאן, פעיל חמאס מבית לחם, הקים סביב שנת 2009 חוליה שמטרתה הייתה לבצע פיגועים, וכפעילות ראשונה בחרה לפגוע באדם אשר נחשד על ידה כמשת"פ, בשם צלאח. החוליה עקבה (גם באמצעות תושבי ירושלים כחסין אבו טיר) אחרי אותו צלאח, אספה מידע על אודותיו ורק בעת הביצוע (בסוף שנת 2009), כשהתקרבו אנשי החוליה אל צלאח מרחק של מטרים ספורים, הוזהר צלאח וברח מהמקום.[[46]](#footnote-46)

בשל מודעותו של חמאס לפעילות היומינטית האינטנסיבית מצד ישראל בקרבו, הוא פעל לאורך השנים לסנן את כוח האדם שפועל במסגרתו וכן לשמור על מידור בפעילותו. החל מהקמתן, היו התנועות האסלאמיות בקרב החברה הפלסטינית וחמאס בראשן מורכבות מפעילים שהמניע שלהם לפעול בארגונים היה שונה מהתנועות הלאומיות המוכרות (ובראשן פת"ח). בעוד שהחברות הלאומיות הורכבו מאנשים שחיפשו, בין היתר, רווח חומרי הרי שלתנועות האסלאמיות נכנסו אנשים בעלי אידיאולוגיה דתית עמוק ומושרש. הדבר השפיע באופן ישיר על היכולת לנהל ארגון חשאי וממודר עם משמעת פנימית איתנה.[[47]](#footnote-47)

שיטות הגיוס של חמאס במהלך שנות ה-80 וה-90 כללו הקפדה על נהלי ביטחון שדה משמעותיים. ראשית כל בחירת המועמדים – בעיקר ממוסדות החינוך שהפעיל הארגון, ממשפחות שצה"ל פגע בבניהן או מתוך גופים מתחרים כמו אש"ף. המועמדים נמצאים לאורך כל תהליך הגיוס וההכשרה תחת עינו הפקוחה של מנגנון הביטחון של התנועה. בהשתתפותם בכנסים שבועיים של החוליות, הייתה הקפדה על חשאיות שבאה לידי ביטוי במידור בין המשימות (חבר חוליה מודר ממשימות החברים האחרים), הכניסה למקום המפגש נעשתה באופן פרטני ולא בקבוצה, על חבר החוליה היה לוודא שהוא לא נתון תחת מעקב, במקום הפגישה החלונות והתריסים היו מוגפים, ובתום הישיבה כל חבר עזב את המקום בנפרד והלך בדרך אחרת משל חברו.[[48]](#footnote-48) אחת הסיבות לכך שחמאס לא הצטרפה למפקדה הלאומית המאוחדת באנתפאצ'ה הראשונה היתה העובדה שהארגונים המרכיבים אותה גדולים ובכך מקלים על הישראליים לחדור אליהם. בעבר, כשחמאס שיתפה פעולה עם פתח זה הביא למעצר אנשיה. לעומת זאת, חמאס מצרפת לשורותיה אנשים שבדקה אותם ומנהלת אחריהם מעקב.[[49]](#footnote-49)

לאחר מעצר פעילים רבים של הארגון בשנת 1988 על ידי ישראל, אורגנה התנועה מחדש. במסגרת זאת, שיח' יאסין חשש שהעצורים ימסרו מידע על פעילי התנועה וכן שיש שתולים של המודיעין הישראלי בתוך חמאס, ולכן ביצע רה ארגון ואיוש מחדש של מנגנוני חמאס. כללי המידור המשיכו להיות ברורים וחדים. כל תא הכיר רק את אנשיו, תקשורת בין תאים נעשתה רק על ידי אנשי האגף הביטחוני שהיו בלדרים להעברת אשגרים. גם האשגרים עצמם, קודדו באותיות (שסימנו את התא) ומספרים (שסימנו את חברי התא). מעצרו של ח'אלד אלהנדי בנובמבר 1988 הביא לשינוי של כל נקודות המשלש. במסגד שיח' רצ'ואן ברצועת עזה נבנה סליק עם ארכיון שבו רוכז כל המידע שנאסף על ידי אנשי האגף הביטחוני. לאחר גל מעצרים נוסף, בעת ארגון מחדש של מנגנוני חמאס בספטמבר 1989, הועמק המידור אף עוד יותר וחלוקת התפקידים בוצעה באופן ספציפי ביותר. גל המעצרים של סוף 1990 הביא את הנהגת החוץ לבנות מחדש את הארגון ללא כל קשר בין האזורים השונים, כך שכל אזור יצר קשר ישירות עם הנהגת החוץ, כדי למנוע לחלוטין אפשרות של היכרות (ובהמשך מסירת מידע לאחר מעצר) של אזור אחד על משנהו. גם תהליך של גיוס פעילים לתנועה נעשה בצורה חשאית, תוך שימוש בהשארת סימני קוד בנקודות משלש. בנוסף, לאחר שאנשי דת איתרו פעילים פוטנציאליים לפעילות אסתשהאד, הם הונחו לשמור על מידור קפדני ולא לשתף בדבר הגיוס את אפילו את בני משפחתם.[[50]](#footnote-50)

הגירוש של פעילי חמאס ללבנון בדצמבר 1992 למרג' אלזהר הביא לעלייה רבה בפניות של צעירים לשם גיוס לחמאס. באותה התקופה על כל מקום בחמאס התמודדו חמישה צעירים – אך חמאס הפעיל מנגנון מיון קפדני שכלל, בין היתר, ויתור מוחלט על כל פעיל שנעצר בעבר ופעילותו הייתה חשופה לגורמי הביטחון הישראלים. בשנת 1993 היו אנשי עז אלדין אלקסאם פועלים בקבוצות קטנות עם מספר מועט ביותר של חברים ותוך מידור קפדני. כל חשיפה של גורמי הביטחון הישראליים של פעילות או פעילים של הארגון הביאה לציפוף השורות ולהגברת המידור.[[51]](#footnote-51) כך תיאר את אופן המידור בחמאס ראש אמ"ן, אלוף אורי שגיא באפריל 1993:

המידור אצלם [אצל חמאס] הוא ברמה גבוהה. השטח מחולק פה בארץ בין ארבע-חמש מפקדות שמפעילות תתי-ארגונים וחוליות. בסוף השרשרת ישנו איש אחד שמפעיל חוליה מזוינת. הוא כמעט שאינו מכיר אנשים אחרים בארגון. יש שם רשת מאד סבוכה של מפעילים, תתי-מפעילים, לוחמים וכן הלאה.[[52]](#footnote-52)

בספטמבר 1998 איתר השב"כ את האחים עאדל ועמאד עוצ'אללה, פעילי חמאס מרכזיים מאזור יהודה ושומרון (עאדל עמד בראש הזרוע הצבאית של חמאס בירושלים), אשר הפעילו תשתית טרור נרחבת. מהממצאים שהתגלו במקום המסתור בו שהו שני האחים, אשר נהרגו על ידי השב"כ, התברר כי השניים ניהלו פעילות רשת ענפה וחשאית של ייצור אמצעי לחימה לפיגועים אשר גולת הכותרת שלה תוכננה להיות הנחת חמש מכוניות תופת במקביל בערים מרכזיות בישראל. ארכיון הפעילות של התשתית שאותר מלמד כי הקשר בין חברי התשתית, אשר חלקם פעלו מתוך כלא אשקלון בהיותם עצורים על ידי ישראל, נוהל באמצעות מכתבים זעירים אשר הוטמנו באברים אינטימיים של הבלדרים שנשאו אותם ברחבי איו"ש ומתוך הכלא אל מחוצה לו. בנוסף, התשתית הפעילה מידור ברמה גבוהה מאד, כך שהפעילים לא הכירו האחד את השני ולא את המפקדים האחרים בארגון ולמעשה רק לעאדל עצמו הייתה התמונה המלאה של התשתית. זאת ועוד, אנשי התשתית והאחים עוצ'אללה בראשם, הקפידו על שימוש בדירות מסתור מאובטחות. עאדל בעצמו היה עובר על חוזי השכירות שנחתמו עם בעלי הדירות ששימשו למסתור בכדי לוודא שאין בחוזה בכדי לחשוף את זהות אנשיו. אירוע זה משקף את רמה החשאיות הגבוהה אותה הצליחו חלק מתשתיות חמאס בעת ההיא לסגל, עובדה שהשתקפה אף בדבריו של הרמטכ"ל דאז שאול מופז בוועדת החוץ והביטחון לאחר שנחשפו ממדי הפעילות של הרשת: "רק עכשיו אנחנו מבינים שהיכרנו רק 40 אחוז מן הפריסה של תשתית החמאס".[[53]](#footnote-53)

גם בשנות האלפיים, היו חוליות של חמאס באיו"ש מנהלות מידור קפדני ואנשיהם לא היו נפגשים אלא בעתות חירום. הם המעיטו מאד ביציאה מבתיהם, וכשעשו זאת זה היה לזמן קצוב ובאופן קונקרטי למשימה ומיד חזרו.[[54]](#footnote-54) בתקופה זו, המשיך חמאס לוודא כי פעילותו נחשפת למי שצריכים לדעת בלבד. במהלך תיאום של חולייתו של מחמד ערמאן במרץ 2002, הוא סיכם עם אנשי חולייתו כי זיהויו של פעיל אותו יפעילו במסגרת פעילות טרור תהיה באמצעות מפגש במסגד עם הדמות שתלבש בגדים מסוימים, וערמאן יצטרך לשאול את אותו פעיל שאלה מוסכמת (היכן נמצא משרד החינוך והתרבות) ולקבל תשובה מוסכמת (בביר זית).[[55]](#footnote-55)

העימות התכוף עם כוחות הביטחון הישראליים אף דרש מחמאס להימנע מנפילה של מסמכים בידי ישראל ולשמור על מידור ונהלי ביטחון אף ביחס לאבטחת המסמכים. אמנם, במקרים רבים הדבר לא הסתייע ביד הארגון וארכיונים שלמים של הארגון נתפסו על ידי כוחות הביטחון הישראליים, אך כבר בשנות התשעים היו מקרים שמסמכים הושמדו. לדוגמה, החוליה המזרח ירושלמית בראשות אבראהים עבאסי שפעלה בשנים 1998-1997 בהנחיית פעילי חמאס מהכלא הישראלי, הייתה בעלת מודעות ביטחונית גבוהה. כך, לדוגמה, ניהלה את הקשר בין הצדדים באמצעות אגרות. האגרות נכתבו על ידי פעילי חמאס בכלא ונעטפו בניילון בצורה של סוכריה, כך שלמקרה הצורך תהיה אפשרות לבלוע אותם. לרוב, השתמשו הפעילים במילות קוד אשר פשרן היה ידוע רק לשני הצדדים. גם העברת המימון נעשתה בצורה חשאית, באמצעות נקודות משלש; באחד המקרים נמסרה איגרת לראש החוליה שבה נאמר לו שעליו להיכנס למסגד אלאקצא, לגשת על הארון בו מניחים המתפללים את הנעליים שלהם, ומעליו תהיה שקית מלאה בצמח המשמש להכנת תה (מרמיה) ובתוכה הכסף. עדות נוספת למודעות הגבוהה של אנשי התשתית לסוגיית ביטחון היא העובדה שכשהבחין עבאסי בחיילים שעברו ליד ביתו טרם מעצרו, הוא שרף את האגרות עם המידע שנאסף שכן פחד שיתגלו ברשותו למקרה וייערך חיפוש בביתו.[[56]](#footnote-56)

בשנת 2008 במסגרת פרסום פנימי של הזרוע הצבאית של הארגון, הוקדש הפרק העוסק בביטחון לסוגיית אבטחת כלל המסמכים של הארגון, בהגדרתם הרחבה: דפים, תיקים, ספרים, תמונות, מפות, דיסקים, דיסקטים, קלטות וידאו וכיוצא בזה. הוגדרו לפעילים נהלים כיצד להתנהל נכונה עם המסמכים החל משלב ההכנה וכלה בשלב האחסון. בשלב ההכנה, התבקשו הפעילים ליצור את המסמכים במקום מוסתר שלא ימשוך תשומת לב ולא יביא לחשיפת תוכן המסמך. כמו כן, הוזהרו הפעילים לבל יכתבו את המסמכים על משטחים רכים ועדינים שיכולים להעביר את התוכן למשטח שמתחתם ובכך לחשוף את תכנו. ההתייחסות לנמענים ולגורמים עליהם נכתב המסמך נדרשה להיות בלשון רמיזה וקידוד. כלל הטיוטות והמסמכים שאינם בשימוש נדרשו להיות מושמדים תוך הסברת דרכים להשמדתם (שריפתם והורדתם באסלה, גריסת המסמך והשריית פתיתי הנייר הגרוסים במים ועוד). הפעילים התבקשו לתשומת לב למכשירים ששומרים עותק מהמסמך הנכתב / המצולם, כגון מכשיר פקס ומדפסת, וכן הונחו להשמיד את הסרטים או רכיבי הזכרון מהמכשירים הללו, וכן נדרשו לטשטש סימנים מזהים כגון טביעת אצבע או סוג דיו בכדי שלא יוכלו להתחקות אחר עקבותיהם.[[57]](#footnote-57)

בטרם הפצת המסמך נדרשו הפעילים לכתוב סיווג בראש המסמך על פי המדרג: סודי ביותר, סודי מאד, סודי, עיון מוגבל ובלתי מסווג. כמו כן, בעת שימוש במחשבים, הונחו הפעילים למחוק מזיכרון המחשב כל מסמך שאינו נדרש וכן להשתמש בסיסמה ובצופן בגישה למחשבים. אחסון המסמכים הפיזיים נדרש להיות במקום בטוח, שלא הרבה פעילים יודעים עליו, וכזה שניתן לפנותו בעת הצורך. בשלב זה הונחו הפעילים לבצע ספירות מלאי וביקורות עתיות לוודא שכל המסמכים במקום, לא להשאיר מסמכים ברכב או גלויים לעין כל, לבדוק בכיסיהם שהם אינם נעים בטעות עם מסמכים, להמנע מעיון במסמכים שאינם נוגעים אליהם, לבצע רישום מי נחשף למסמכים רגישים וכן לתכנן מראש תכנית פעולה לעת חירום להשמדת מסמכים או הסרת הרכיבים המסווגים מתוכם.[[58]](#footnote-58) ניתן לראות אזהרות בדבר אי שיתוף מסמכים מעבר לתפוצתם הלכה למעשה על ספרות צבאית של חמאס משנת 2013. על ספרי ההדרכה לנשק הנ"ט ולתחום הצליפה, המכילים את תורת הלחימה הנוגעת לתחומים אלו בגדודי עז אלדין אלקסאם מופיעה ההערה: "האחים היקרים ימנעו מצילום, פרסום או הדפסה של הספר אלא באישור מחלקת ההדרכה והאימון בלבד".[[59]](#footnote-59)

דרך נוספת של חמאס להתמודד עם השגת מידע של ישראל על ידי גורמים אנושיים היה ניסיון למניעת דליפת מידע מהארגון על ידי פעילים שישראל עוצרת וחוקרת. בספטמבר 1988 הודפסה לראשונה חוברת הדרכה בת 16 עמודים מטעם נציגי חמאס בקפריסין בעזרת תרומות שנאספו עבור הארגון בארה"ב. החוברת, ששמה "המג'אהד מול החקירות והעינויים" (אלמג'אהד אמאם אלתחקיק ואלתעד'יב), מציגה בפני פעילי חמאס את האופן שבו ישראל מנצלת את המעצרים של פעילי הארגון על מנת לקבל מידע מודיעיני משמעותי באמצעות שיטות שונות, לרבות הפעלת כח פיזי. מודגש לפעילים כי הג'האד אינו נגמר בעת המעצר אלא ממשיך גם בתוך חדרי החקירות תוך שמוצגות הסכנות שבמסירת מידע על פעילות חמאס ועל פעיליו והתועלת שיכולה לצמוח ממנו עבור ישראל. באמצעות מובאות רבות מהקוראן וספרות אסלאמית נוספת מובלטת אחריותו של הפעיל לעמוד בכל העינויים ומובטח לו שכר רב על שתיקתו ואי מסירת המידע.[[60]](#footnote-60)

מכון הכיסוי לפעילות חמאס בארה"ב מהקמתה ובמשך שנות ה-90 נקרא The Islamic Center for Research and Studies. בנוסף לאיסוף גלוי, ריכז בידו מידע שכלל כתבי אישום וכתבי הודאה של פעילי חמאס שנעצרו על ידי ישראל, שהגיע מעורכי דין שנשכרו בכדי להגן על נאשמי חמאס. זאת, לצורך ביצוע פעילות "הערכת נזק" באשר לחומר שנחשף בחקירה (פעילים אחרים, שיטות פעולה, דרכי התקשרות והעברת כספים). חמאס הפיקה ממידע זה לקחים מעשיים בכל השינויים שעשתה החל מ-1989 באופן פעילות הארגון. במהלך מרץ 1991 נפגשו חברי "ועדה פוליטית" של חמאס בארה"ב לפגישה במלון "רמדה אין" בקנזס סיטי. במהלך הפגישה, אותה ניהל מחמד צאלח, הרצה נג'יב אלעוש, פלסטיני שהתגורר הרבה שנים בארה"ב, ובעת ההיא היה סטודנט לתואר שני, על מגוון נושאים וביניהם שיטות החקירה של המודיעין הישראלי.[[61]](#footnote-61)

באותה העת, אנשי חמאס ביצעו הערכות נזק למידע אשר יתכן ומסרו פעיליה בחקירותיה בישראל. במהלך שנות התשעים נמצאו ברשותו של פעיל חמאס עבד אל חלים אשקר בארה"ב מסמכים של הודאות שמסרו אנשי חמאס לשלטונות הישראליים והדרך שבה הודאות אלו הושגו. אלו נאספו בכדי ללמוד מהן מה נודע לישראל על אודות החמאס, כבסיס לשינוי אופן הפעולה ונקיטת אמצעי זהירות בהמשך, בכדי להגדיל את סיכויי הצלחת הפעולות והקטנת הסיכוי למעצר פעילי חמאס על ידי ישראל.[[62]](#footnote-62)

הנושא הוטמע בהכשרות והדרכות של חמאס. בפרסום של הזרוע הצבאית של חמאס לפעיליה המפרט את דרכי השגת המידע המודיעיני על ידי ישראל, מודגש לפעילים כי הרבה מההצלחות של ישראל מול הארגון נבעו מהחקירות של הפעילים על ידי כוחות הביטחון הישראליים וההודאות שמסרו במהלכן. מודגש לפעילים כי אחת הבעיות היא שגם אם פעיל מוסר הודאה, הוא לא מדווח על כך ואז הארגון לא יודע שעליו לשנות דרכיו. על כן, ישנו דגש לפעילים לעשות כל שאפשר בכדי לא להיעצר וכן לדבוק בכליים הביטחוניים במידה והם נעצרים.[[63]](#footnote-63) בשנת 2008 הקים היתם קוראן אסרה באלבירה בכדי לחזק את מצב הדת והתמיכה בחמאס באזור. תתכנית הלימודים, אשר התמקדהבלימודי דת והשקפת עולם התואמת את עמדות חמאס, כללה גם לימוד של שיטות החקירה של השב"כ הישראלי.[[64]](#footnote-64) דוגמה נוספת היא של ארגון "שבאב אלאקצא", הזרוע של חמאס באזור הר הבית, אשר מטרתו לבצע פעילות מטעם הארגון כדי לחזק את האחיזה הפלסטינית במקום, הן בדרכי תעמולה והן באמצעים אלימים. בין השנים 2016-2014, עברו פעילים של הארגון הדרכות אשר עסקו במעצרים ביטחוניים והאופן שבו שב"כ עורך את חקירותיו וכן דרכי התנהלות מומלצות למקרה וייעצרו.[[65]](#footnote-65)

פעילי חמאס אף תודרכו בנושא במסגרת הכנות לפיגועים. ראמז אבו סלים, אשר היה המחבל המתאבד שביצע את הפיגוע ב"קפה הלל" בירושלים (בספטמבר 2003), עבר טרם הפיגוע הדרכה במסגרתה, בין היתר, קיבל חומר הנוגע לחקירות שב"כ (ככל הנראה למקרה ויתפס).[[66]](#footnote-66) לאחר שביצעו יחדיו בהצלחה את הפיגוע שתכננו באפריל 2014, תידרך זיאד עואר את בנו-שותפו עז אלדין אלקסאם על האופן שבו עליו להתמודד עם חקירה שיעבור על ידי כוחות הביטחון הישראליים באם ייעצר, לאור ניסיונו.[[67]](#footnote-67)

אמנם רבים מהפעילים מסרו מידע ערכי לכוחות הביטחון הישראלי, אך מאמצים אלו, לתת כלים בידי הפעילים להתמודד עם החקירות של ישראל, נשאו במקרים מסוימים פרי. בשנת 1995 טענו גורמי ביטחון בישראל כי יש קושי של ממש בהשגת מידע איכותי על חמאס. החקירות הפכו לצינור מידע מרכזי, וגם הן לא מסייעות – "המחבלים למדו ולא מוסרים מידע אלא לאחר תקופה ארוכה של חקירה, אם בכלל, והמידע הופך ללא רלוונטי".[[68]](#footnote-68) דוגמה עדכנית יותר היא מעצרו של פעיל שהיה קשור בתכנון חטיפתו של גלעד שליט ביוני 2006 מספר ימים לפני הפעולה. הפעיל הצליח להחזיק מעמד בחקירה מספיק זמן בכדי שהמידע שימסור כבר לא יוכל להשפיע על הצלחת מבצע החטיפה שכבר יצא אל הפועל.[[69]](#footnote-69)

### **התמודדות חמאס עם האיום הSIGINT**

מראשית דרכה, הייתה חמאס מודעת לסכנה שבשימוש באמצעי טלפוניה. דרך התמודדות ראשונה הייתה בכך שלאורך השנים ביקש הארגון למצוא דרכים עוקפות לקיום הקשר בין הפעילים, בדמות אשגרים כתובים. כך, לדוגמה, מאזן מחמד עליאן, תושב רצועת עזה, התגייס לחמאס בשנת 1989. מאז סייע במגוון דרכים לפעילות חמאס, בין היתר הלין בביתו פעילים של הזרוע הצבאית לרבות מחמד צ'יף, ראש הזרוע הצבאית. בשל היתר עבודה בישראל בו החזיק, נשלח באמצעותו אשגר סודי של פעילי חמאס מישראל אל רצועת עזה. האשגר נמסר למחמד צ'יף, אשר הורה לו לא להעבירו לאף אחד ולהשמידו.[[70]](#footnote-70) נשאת עיאש פעל במסגרת חמאס החל משנת 1988 ועסק בהעברת אשגרים. בהמשך, נסע ללבנון לאימוני נשק יחד עם פעילי חזבאללה וב-1995, עם חזרתו הביא ארצה אשגר לפעילי חמאס שנמסר בשנת 1996.[[71]](#footnote-71)

לאחר גירושם של פעילי חמאס רבים לחו"ל בסוף שנת 1992, פעלו אנשי חמאס בארה"ב בכדי להבריח ציוד, כסף והוראות מבצעיות ליו"ש בכדי לשקם את התנועה. בכדי לעשות זאת, הם בחרו בפעילים בעלי דרכונים אמריקניים, שעל פי הערכתם לא היו מוכרים למודיעין הישראלי והיו להם קרובי משפחה ביו"ש, כך שהגעתם לאזור הייתה תחת סיפור כיסוי של ביקור משפחתי.[[72]](#footnote-72) זאת ועוד, בשנות התשעים, בכדי לקיים את הקשר בין יהודה ושומרון לבין סוריה היו פעילי חמאס כותבים את המסרים על נייר דק, מגלגלים אותו ומכניסים לקפסולה רפואית או לחוט פלסטיק. השליח היה בולע את הקפסולה לפני מעבר הגבול ומקיא אותה החוצה מהצד השני של המעבר. השליח היה ממודר מתוכן המכתב. גם הטמנת מכתב בנעלו של השליח הייתה שיטה בה השתמשו אנשי חמאס.[[73]](#footnote-73)

בשנת 1995 נסע זיאד חאמד, פעיל חמאס תושב כפר סילואד, מישראל לארה"ב דרך ירדן. במסגרת זאת העביר אגרת מפעיל חמאס מישראל, אבראהים חאמד, אל פעיל חמאס בירדן עבד אלע'פור אלעג'ורי. תיאום הפגישה עם אלעג'ורי בוצע באמצעות מילות קוד אותן קיבל זיאד מאבראהים.[[74]](#footnote-74) בשנת 1999 התבקש אברהים זהראן, תושב דיר אבו משעל, ע"י גורם ממפקדת חמאס מירדן (עודה זהראן) לסייע בהעברת אגרת מפעיל חמאס ביו"ש עבור מפקדת חמאס בירדן. לצורך כך, צויד זהראן במילת קוד להזדהות מול פעילי החמאס וכדי לדעת מתי לצאת למשימתו. האגרת עצמה גולגלה בתוך מכל זיתים לשם הסתרתה.[[75]](#footnote-75)


פעילות באופן זה נמשכה גם בשנות האלפיים ואף לאחר השתלטות חמאס על הרצועה. מאהר חוסני עלי שאפעי שימש בראשית שנות ה-2000 כמתפעל באופן שוטף של נקודת משלש וסייע בהעברת אשגרים באמצעותה בין אנשי חמאס.[[76]](#footnote-76) בתקופה מסוימת בשנת 2008, שימש מחמוד נגאר במסגרת פעילותו במחלקת ההנדסה של הזרוע הצבאית של חמאס כשליח שתפקידו להעביר מידע בין החוליות, כפי הנראה כדי להימנע משימוש באמצעים אלחוטיים.[[77]](#footnote-77) במרץ 2012 שימש מוסא סרור כבלדר להעברת כרטיס זיכרון ממפקדת חמאס ברמאללה למפקד חמאס בירדן, ואף צויד על ידי מפעיליו מרמאללה בטלפון סלולארי ייעודי ליצירת קשר עם אנשי חמאס בירדן.[[78]](#footnote-78) בשרא טויל, אשר הייתה זכאית לכסף מאנשי חמאס עקב כליאתם של הוריה, עמדה בקשר עם אנשי חמאס בכדי לסייע בהעברת הכספים מירדן. כחלק מכך, היא אספה רשימות של אנשים נוספים שזכאים לכספים אלו ואת הרשימה העבירה בדוא"ל מקודד ובפתק כתוב לפעילי חמאס שעמדו עמה בקשר.[[79]](#footnote-79)

דרך נוספת להתמודד עם איום ההאזנה הוא שיחה במילות קוד. בראשית שנות התשעים, מפקדת חמאס בארה"ב התנהלה באופן הזה, עת שיחות טלפון בין פעילי חמאס (בהשתתפות עבד אל חלים אשקר) בתוך ארה"ב, וכן בין ארה"ב למקומות אחרים בעולם, התנהלו בקידודים.[[80]](#footnote-80) בראשית 1993, כשהגיעו שליחי חמאס מארה"ב ליו"ש, ההוראות הכתובות לתשלום הכסף לפעילים שונים הוצפנו בשיטת X+1 (במקום הספרה 1 נכתבה הספרה 2, במקום 2 נכתב 3 וכן הלאה), בכדי שאם ההוראות יתפסו ע"י המודיעין הישראלי, הוא לא יוכל להתחקות אחר הפעילים.[[81]](#footnote-81)

גם במהלך תקשורת האגרות מן הכלא הישראלי לאנשי חמאס מחוץ לכלא, נעשה שימוש בשמות קוד. כך, לדוגמה, פעיל חמאס עלי סעיד היה אסיר בכלא "רמון" בשנת 2008, וביקש להוציא אל הפועל פיגוע. לאור כך, פנה למנד'ר אלג'עבה, מכיוון שידע שהוא בקשר עם פעילים מעזה, והם סיכמו שכשישתחרר האחרון מהכלא יסייע בביצוע הפיגוע. בכדי לקיים את הקשר, ביקש ממנו כי באוגוסט 2009 ישלח אגרת לפעיל חמאס אותו הכיר ובה מידע על התנעת הפיגוע (אשר תוכנן ליום ייסוד חמאס, ב-14 בדצמבר), והם קבעו מילות קוד עבור כל אחד מהם, אשר ישמשו לקיום התקשורת. בהמשך, שלח סעיד אגרות עם מילות קוד נוספות הקשורות לעיסוק המבצעי, תוך שהוגדר קידוד מאד מפורט עבור התקשרות זו, וכן הועברו לו מספרי טלפון לשם יצירת קשר באופן מקודד. במקרה מסוים הוברחו לו הפתקים באמצעות שקית צ'יפס שנמסרה לו מאשתו.[[82]](#footnote-82)

אחמד אלג'עברי הוא דוגמה לבכיר חמאס שבמשך שנים, מאז ניסיון חיסולו בשנת 2004 בו נפגע באורח בינוני, שמר בקפידה על פעילות חשאית. הוא יצא לשטח לעתים נדירות, מוקף במאבטחים רבים. לעתים המאבטחים היו יוצאים בלעדיו, כתרגיל הונאה. הוא הקפיד לאורך השנים שלא לשאת עליו כל מכשיר סלולארי והשתמש בשליחים להעברת פקודות והנחיות. כל זאת, עד לטעות שעשה ערב מבצע "עמוד ענן", שעלתה לו בחייו.[[83]](#footnote-83)

מעת מיסוד הזרוע הצבאית של חמאס, החל הארגון להשתמש בטבלאות מוסדרות עם מילות קוד המכונות "למעי". כך, לדוגמה, במהלך 2007 נחשף טלעת מערוף, תצפיתן חמאס מבית להיה, למסמך הוראות קשר של פעילות הרבאט והתצפית, ובה מפורטות העמדות עם כינוייהן בקשר וכן סיסמאות להעברת הדיווחים בחוברת שכונתה "חריטאת למעיה".[[84]](#footnote-84) תיעוד משנת 2009 של חוליית תצפית של חמאס מציג אף הוא שימוש בטבלאות למעי; התצפיתן מדווח כי "יש שם למעי 2/2, והיא 1/1 והיא בתנועה ערה". המספרים, מבטאים דיווח על פי אותה טבלת קוד מוסכמת המצויה ומוכרת לתצפיתנים ולחדר הפיקוד, מחשש כי ישראל מאזינה לדיווחים אלו. מההקשר ניתן להבין כי 2/2 הוא סוג כלי הרכב / הכוח שמזהה התצפיתן ו-1/1 מסמל איזהשהוא תיאור של האובייקט המזוהה או פעולה שהוא מבצע.[[85]](#footnote-85) ניתן ללמוד על אופן שימושן ותכנן של טבלאות הלמעי מהדוגמה שלהלן:



מדובר בטבלת למעי של גדוד על שם השהיד נצ'אל נאצר, אשר על פי תוכנו ניתן להסיק שהוא חלק מחטיבת צפון רצועת עזה וגזרת אחריותו היא באזור מעבר ארז. בטבלה העליונה ישנן שורות ועמודות שהצלבה ביניהן מאפשרת להעביר מסר מקודד. בין המסרים ניתן למצוא דיווחים על העלאת רמת הכוננות בדרגה 1, 2 או 3, דיווח על ירי רקטי של חמאס או על כניסת כוחות מיוחדים של צה"ל, עדכון על חטיפת חייל, שימוש במנהרה, הפעלת מטעני נפץ מסוגים שונים, ביצוע מארב ומכונית חשודה. כמו כן, ישנם קידודים לבקשות כמו שליחת אמבולנס או שליחת גורמי תקשורת והסברה (ככל הנראה בעת צורך בתיעוד של התרחשות). בחלק התחתון ישנה טבלה ובה שמות המקומות שנמצאים תחת שליטת הגדוד. ניכר משמות המקומות כי מדובר גם במקומות שנמצאים בצד הישראלי של הגבול, כמו מוצב ארז, וגם במקומות שנמצאים בתוך רצועת עזה כמו בתים ואדמות של תושבי הרצועה.[[86]](#footnote-86)

גם ביהודה ובשומרון המשיכו פעילי חמאס להשתמש בקידוד כאמצעי זהירות מפני האזנה ישראלית. כך, לדוגמה, חוליה בהובלת ראג'ב עליויה, שביצעה את הפיגוע בבית פוריכ באוקטובר 2015 בו נהרגו זוג ישראליים לעיני ילדיהם, תכננה לחטוף אזרח ישראלי במסגרת הפיגוע. לצורך כך, תיאמה מול רופא מהאזור שבמידה ויהיה פצוע במהלך פעולת החטיפה, אחד המחבלים או אזרח חטוף, הם יודיעו לו באמצעות מילות קוד אשר מהם הוא יבין שנדרש סיוע רפואי ויגיע לנקודת מפגש.[[87]](#footnote-87)

חמאס אף נקט פעולות ביטחוניות להקטנת הסיכון שבמעקב שישראל מבצעת אחר המכשירים בהם משתמשים פעיליו. כבר בשנות התשעים היו פעילי חמאס, לרבות הבכירים שבהם, משתמשים בטלפונים ניידים חדשים זולים, בהם השתמשו שימוש חד פעמי, בכדי לא להשתמש בטלפון שהמודיעין הישראלי מזהה כשייך לפעילות טרור. הם אף חששו שהוטמנו אמצעי האזנה בביתם ואף חינכו את משפחותיהם להתנהלות ביטחונית מחשש להאזנות בבית.[[88]](#footnote-88) במסגרת תהליך גיוסו לחמאס של נזמי חסין, סטודנט שלמד ברומניה בראשית שנות ה-90, הוא נשלח לאימון בטורקיה (1994) במסגרתו תודרך לשמור בסוד את זהותו האמתית וכן שלא לחשוף מאומה מפרטי האימון. בהמשך, פעל חסין לגייס לחמאס את חברו, עבד אלסלאם זידאן. בפגישה ביניהם בה הציע לו להתגייס, הוא דאג לכבות את הטלפון הסלולארי שלו ולהוציא את הבטריה ממקומה. גם בתהליך הפעלתו של זידאן נשמרו כללי חשאיות. סוכם בינו לבין מפעילו כי יפנו אחד לשני רק בכינויים. גם חסין וגם זידאן עברו במסגרת הכשרתם, בין היתר, אימונים הנוגעים להתנהגות מונעת חשיפה, הכנת אשגרים והצפנת המידע.[[89]](#footnote-89)

בסוף שנות ה-90 זיאד חאמד נהג לתווך בין פעיל חמאס אבראהים חאמד לבין פעיל חמאס שריף דודין. דודין היה מתקשר אל משרד החלפנות בו עבד זיאד ובאמצעות מילות קוד שהיו מוסכמות על שניהם העביר לו מסר שיקרא לאבראהים חאמד להגיע אל משרד החלפנות בכדי לדבר עמו, ככל הנראה מתוך הבנה שמדובר בקו טלפון תמים יחסית אשר הסבירות שיואזן על ידי כוחות הביטחון הישראליים נמוכה יותר. בשיחות אלו תיאמו השניים את המפגשים ביניהם.[[90]](#footnote-90)

עבאס אלסיד, בכיר חמאס מטול כרם, היה ממובילי הפיגוע המפורסם במלון "פארק" בליל הסדר בשנת 2002. קדמה לפיגוע תקופה ארוכה של הכנות וניסיונות לגבש את החוליה, להשיג חומר נפץ וכיוצא בזה. במהלך תקופה זו, בקיץ 2001 נעצרו חלק מחברי החוליה על ידי ישראל והפיגוע נדחה. עקב כך, ירד אלסיד למחתרת – במסגרת זאת קיים קשר עם פעילי חמאס אחרים באמצעות אשגרים שהונחו בנקודות משלש וכן תקשר באמצעות הודעות SMS. בעת הוצאת הפיגוע במלון "פארק" אל הפועל, מסר האחראי על הפיגוע, עבאס אלסיד, למי שהוביל את המחבל אל המקום, פתחי חטיב, טלפון סלולרי שלא נעשה בו שימוש קודם בכדי שיעדכנו בזמן אמת על המתרחש.[[91]](#footnote-91)

בשנת 2009, כשניהלו בכירי חמאס שיח נרחב סביב הקמת האקדמיה הצבאית של הארגון כחלק מלקחי מבצע "עופרת יצוקה", הם עשו זאת תוך שמירה על חשאיות. במסגרת זאת, הם לא קיימו כלל שיחות טלפון בנושא, כל הפגישות תואמו מראש ואם התקיים שיח הוא היה במסרוני SMS בטלפונים ניידים שהוחלפו כל חודשיים-שלושה.[[92]](#footnote-92) באוקטובר 2009 יצא מוראד כמאל לטורקיה להפגש עם אנשי חמאס עבורם פעל בישראל. הוא תודרך להתקשר לשלושה מספרי טלפון שונים, בכל יום למספר אחר, ולהזדהות בשם קוד. כמו כן, הונחה לרכוש מכשיר טלפון ייעודי עם כרטיס SIM לטובת שיחות אלו.[[93]](#footnote-93) בפגישה שקיים אסלאם מרעי, ישראלי תושב פרדיס אשר גויס על ידי אנשי חמאס בשנת 2010 עם אחמד אלחוף, ישראלי נוסף אותו רצה לגייס לעבוד עבור חמאס הניח מרעי את הפלאפונים שלו ושל אלחוף ברכב אחר במהלך הפגישה כדי למנוע האזנה.[[94]](#footnote-94)

ב-2011 תיאם ג'האד אטון, פעיל חמאס תושב צור בחר, התארגנות לפיגוע בירושלים יחד עם אחד, שרחביל, איש חמאס מעזה. במסגרת התיאום, הונחה אטון לרכוש כרטיסSIM חדש ולחכות להנחיות מקודדות ב-SMS. בפועל, מילת הקוד אכן נשלחה באמצעות דוא"ל, לאחר קטע מילולי שהיה "תמים למראה", מה שהיווה את תחילת ההכנות לפיגוע שלא יצא לבסוף לפועל.[[95]](#footnote-95) במרץ 2013 נשלח סאלם שרכס על ידי פעילי חמאס לירדן במסווה של נסיעה לאירוע משפחתי. שולחיו נתנו לו כינוי וסדרי תקשורת ליצירת קשר עם אנשי חמאס בירדן וכן הנחיות לרכישת מכשיר סלולארי וכרטיס SIM אשר יושמדו בסיום המשימה. זאת, כדי לייצר דרך חדשה לתקשורת בין אנשי חמאס בג'נין לאנשי חמאס בירדן, ואכן כעבוד שבועיים חזר שרכס בשנית לירדן וקיבל מאנשי חמאס שם כתובת דוא"ל ייעודית לתקשורת זו.[[96]](#footnote-96) בשנת 2014 שכרו אנשי חמאס את שירותיו של אחמד צעידי, דייג תושב עזה, להברחת סחורה הדרושה לפעילות הארגון. עת נפגשו, טרם שהחלו לשוחח על פרטים רגישים, פעילי חמאס לקחו מצעידי את מכשיר ה"ג'ואל" שלו, כיבו אותו והוציאו ממנו את כרטיס ה-SIM.[[97]](#footnote-97)

חמאס אף פעל להצפין חלק מהפעילות ברשת בעת שימוש בדואר אלקטרוני ובטלפונים חכמים. בשנות ה-2000 התקיים לפחות חלק מהקשר בין חמאס למפקדה בסוריה דרך האינטרנט מקפה-אינטרנט ולא מבית פעיל, מה שהקשה על התחקות אחר הגורם שניהל את הקשר עם דמשק.[[98]](#footnote-98) בסוף שנת 2010 קיים פעיל חמאס ג'האד אטון מגעים לביצוע פיגוע בהנחיית פעיל חמאס מעזה. במסגרת הקשר ביניהם קיימו גם מגעים בדוא"ל מוצפן.[[99]](#footnote-99) במהלך שנת 2017 התבקש "פ.פ." על ידי אחיו, תושב רצועת עזה ואחיו למחצה שהוא פעיל חמאס (מחמד) לרכוש טלפון נייד וכרטיס SIM ולהתקין עליו אפליקציה להעברת מסרים מוצפנים. הוא עשה כן, ומכשיר זה שימש את אחיו לשיח מול אחיו למחצה (מחמד) על תכנון פיגוע כנקמה על הריגתו של בכיר חמאס ברצועת עזה שיוחסה לישראל.[[100]](#footnote-100)

גם בתחום איום ההאזנה, פעלה חמאס כל העת להעלאת המודעות של פעיליה לאיום הנשקף להם בעת שימוש במכשירים אלחוטיים. בפרסום מטעם חמאס משנת 2005 תחילה מפורט באופן סכמטי האופן שבו עובדת רשת התקשורת ג'ואל, ככל רשת תקשורת סלולארית, באמצעות תאים אזוריים אשר בעת תנועה המכשיר עובר מתא אחד למשנהו בהתאם למיקומו. על פי המפורט, בכל חיבור שכזה ישנו מעבר של נתונים רבים מהמכשיר. ראשית, עובר מידע על המכשיר (סוג המכשיר, תאריך ייצור, מספר ומודל המכשיר, הכרטיס שנמצא במכשיר), מה שמאפשר לגופי הביטחון לקשר בין כרטיסים שונים המוחלפים באותו המכשיר ועל כן יש סכנה גדולה בשימוש בכרטיס המיועד לשימוש מבצעי באותו המכשיר אליו מוכנס גם כרטיס לשימוש אזרחי. נתונים נוספים שמועברים הם על אתר הקליטה (אנטנה, מגדל) הקרוב למיקומו של המשתמש וכך ניתן לאתר מיקום של המכשיר, ועל כן ההמלצה לאנשי חמאס היא להיפטר ממכשירי הג'ואל שברשותם. בדיווח זה נאמר שבזמן שהמכשיר מכובה הוא לא שולח נתונים ועל כן אין צורך, כפי שעושים חלק מהאנשים, להפריד את הסלולה מהמכשיר. הכותבים אף מציינים את ההבדל בין אותות של מדל"ת[[101]](#footnote-101) לאותות של שיחה, ולכן אומרים שכשהמכשיר כבוי הוא לא משדר כלל אותות מדל"ת.[[102]](#footnote-102)

בנוסף, מצוין המקרה שהתגלה שהישראלים טמנו מכשירי האזנה בתוך מכשירי הטלפון של ערפאת ואנשיו, והלקחים מכך לקורא הם שלא לקבל אף מכשיר מתנה, ולא לקנות מכשיר מאדם מפוקפק. בהמשך, מובאות דוגמאות של מילים שאמירתן, על פי הכותבים, "מסמנת" את המכשיר כחשוד להאזנה: ג'האד, עמליה, אסתשהאד וכן שמות כמו: צ'יף (הכוונה למחמד צ'יף) או אלרנתיסי (הכוונה לעבד אלעזיז אלרנתיסי). כמו כן, ניתן לבצע מעקב לפי מספר טלפון וכן להתחקות אחר פירוטי ההתקשרויות של מספר הטלפון (שיחות נכנסות ויוצאות). ולכן ההמלצה היא להשתמש בכרטיסים שנקנו ללא כל אסמכתאות לקניה ולהחליף מעת לעת את הכרטיס.[[103]](#footnote-103)

בפרסום פנימי לפעילי הארגון מאוקטובר 2013, תחת המדור העוסק בחלק הביטחוני, מוצג סרט שמקורו בתקשורת הישראלית (ערוץ 2 דאז), המדגים את הטכנולוגיות המתקדמות בתחום ההאזנה, תוך המחשה שנערכה באוניברסיטת בר אילן על האופן שבו טכנולוגיות מתקדמות מאפשרות להאזין בקלות לשיחות המתקיימות וכן דוגמאות למידע שאפשר להשיג באמצעות הנגישות לטלפונים.[[104]](#footnote-104)

### **התמודדות חמאס עם האיום ה-GEOINT**

תושבי רצועת עזה ידעו לזהות, בקלות, לפחות מהמחצית השניה של שנות ה-2000, את הרעש של הכטב"מים אותם מפעיל צה"ל לשם איסוף מודיעין. שמו של הכטב"מ בעגה העזתית (אלזאנאנה) אף נגזר מהרעש הזה (צליל מעין "זנננ"). זיהוי של המזל"ט העיד על פעילות איסוף של צה"ל כאשר התגברות של הרעש היוותה עדות לפעילות איסוף מוגברת.[[105]](#footnote-105) בשנת 2005 יצא הייתם חילס עם חבריו להניח מטען ולהפעילו נגד אוטובוס ישראלי. כשהגיעו למקום ההטמנה הבחינו במזל"ט של צה"ל ולכן חזרו על עקבותיהם.[[106]](#footnote-106)


חמאס פעל כל העת להעלאת המודעות של פעילי הארגון והיכרותם עם אמצעי האיסוף החזותיים של ישראל. במסגרת סדרת פרסומים פנימיים בשם "דע את אויבך" (אערף עדוך) הוקדשו גיליונות שלמים לטובת סוגיה זו. כך לדוגמה, בגיליון הרשון בסדרה מיולי 2007 בנושא "מטוס (איסוף) המודיעין סקילייט", ישנו בתחילה רקע על חשיבותם של המטוסים לפעילות המודיעינית של ישראל בכלל, נוגד ההתנגדות הפלסטינית בפרט, ועל ההשקעה המרובה של התעשייה הצבאית הישראלית בפיתוחם. לאחר מכן ניתן מידע רב על כל אחד מדגמי המטוס, שהוא כטב"מ טקטי לאיסוף מודיעין תוצרת חברת "רפאל", לרבות חשיבותו ותפקידו בשדה הקרב, תכונותיו המיוחדות, מאפיינים הטכניים לרבות משקל, מוטת כנפיים, מהירות, זמן השהייה באוויר ומרחק תעופה מקסימלי ועוד. לאחר מכן ישנו פירוט באשר לאמצעי התצפית המותקן על הכטב"מ, לרבות הטווח שלו, הרזולוציה, הדרך שבה הוא משדר את התמונה לאחור, טווח התדרים שלו ועוד.[[107]](#footnote-107)

לאחר החלק התיאורי, מגיע החלק ובו מוצגות לפעילים נקודות החולשה ודרכי ההתמודדות עם האיום שמציב המטוס. עיקר נקודות החולשה, על פי הניתוח, הן קושי התפקוד של המטוס בתנאי מזג אוויר קשים, קושי בתצפית כשיש עשן סמיך, חוסר יכולת לחדור מבעד למחסות מלאכותיים וטבעיים וכן קושי להבחין בין חפצים / מבנים לבין הצל שלהם. ההמלצות לפעילים בעת הופעת כטב"מ מהסוג הנסקר הן להסתתר תחת מחסה שחוסם את שדה הראייה של הכטב"מ, להימלט לשטח בנוי עם הרבה בניינים שמקשה על איתור האנשים בתוכו, להימנע משימוש באמצעים אלחוטיים או לנוע בכלי תחבורה שונים בעת הימצאותו וכן דאגה מראש לקיומם של מחסות עבור הפעילים במקומות מועדים לפורענות בהם צופים שיתבצע מעקב מצד צה"ל אחרי פעילי חמאס.[[108]](#footnote-108)

גיליון נוסף בסדרה מוקדש לאמצעי האיסוף התרמיים שברשות ישראל. כחלק מהלמידה מאירועי כישלון בפעולות של חזבאללה בדרום לבנון ושל חמאס, התברר לחמאס שנדבך מרכזי ביכולת של צה"ל לחשוף את הפעולות הללו הוא השימוש במצלמות המזהות את הפעילות על בסיס חום גוף. גם אמצעי הסתרה והסוואה שנקטו בהם הפעילים לא הועילו, שכן הם לא היו מודעים לאיום שנשקף מהאמצעים התרמיים ומדרכי ההתמודדות איתו. בגיליון ישנו הסבר מלומד על הרקע המדעי שמהווה את הבסיס לטכנולוגיה של האמצעים התרמיים, כאשר פעילי הארגון, שהם קהל היעד לפרסום זה, מתבקשים להתאזר בסבלנות ולהתמיד בקריאה על אף אופיו המדעי של החלק הזה, בשל חשיבותו להפנמת האיום. כמו כן מפורט היגיון הפעולה של המערכות התרמיות, המתבסס על החום שפולט הגוף האנושי לעומת סביבתו, תוך תרשימי עזר להסבר.[[109]](#footnote-109)

לאחר מכן ישנו פירוט על מספר מערכות תרמיות שבשימוש ישראל וצבאות אחרים, לרבות הרחבה על היכולות של כל אחת מהן, בכדי שאנשי חמאס יקבלו מושג על אופי האיום הנשקף להם מהמערכות הללו. מפורטים אפשרויות ההצבה שלהן בשדה הקרב, השימושים הנהוגים בהן, טווח הגילוי שלהן, תצלום של נראותן הפיזית של המערכות ועוד. אחר זאת, מפורטות דרכי ההתמודדות המומלצות לפעילים. במסגרת ההגנה הפסיבית מפני האיום, מונחים הפעילים לדאוג לבידוד תרמי. זאת, באמצעות חומרי בבידוד מן החי ומן הצומח לצד חומרים סינטטיים. כמו כן, מפורטים דרכי השימוש בחומרי בידוד במצבים שונים. בהמשך, ניתנות ללוחמי חמאס המלצות לדרכי התמודדות נוספות, המחולקות לדרכים פשוטות ולדרכים מתקדמות. האמצעי הבסיסי המרכזי המפורט הוא הבערת צמיגים בכדי לבלבל את חיישני החום של המערכות התרמיות. בין האמצעים המתקדמים מוזכרים השימוש ברשתות רטובות אשר סופחות אליהן חלק ניכר מהחום הנפלט החוצה, שימוש בחומרי בידוד קרמיים אשר משמרים את החום בתוך הבית, צביעת הבית בצבע מבודד חום ועוד מעין אלו. לסיכום, מובאות דוגמאות לאופן שבו נראה תוצר הצילום של המערכות בתרמיות בסביבות שונות, לרבות הדגמה איך המצלמה התרמית קולטת טנק כשהוא מכוסה ברשת לחה ובהיעדרה, להמחשת האפקטיביות של אמצעי הבידוד.[[110]](#footnote-110) מימוש לדרך הפעולה הזו ניתן לראות באימון שנערך בגדוד בריג' של חמאס במהלך שנת 2007. באימון תורגלה שריפה של צמיגים בכדי לייצר מיסוך עשן. מטרתו של מיסוך זה, על פי אנשי חמאס שהשתתפו בתרגיל, היא להקשות על מטוסי הסיור והתצפית של צה"ל לאסוף מידע לתקיפה. פעילות זו הוגדרה כחלק מתחום האחריות של יחידת ההגנה האווירית.[[111]](#footnote-111)

דרך נוספת של חמאס להתמודדות עם האיום החזותי היא הסוואה. במהלך סקירה של יכולות הנ"מ המתמסדות ברצועת עזה שלאחר השתלטות החמאס, הוצג כיצד פועלים אנשי חמאס לשבש את יכולת המעקב החזותית של ישראל אחר תותחי הנ"מ. כלי הנשק מוצבים בסביבה חקלאית, ומשווה להם מראה שישתלב בסביבה הטבעית בדמות כיסוי הסוואה ירוק או צביעת כלי הנשק בעצמו בצבעי ירוק.[[112]](#footnote-112)



פעיל נ"מ של חמאס מבצע ירי מתותח בסביבה חקלאית תחת רשת הסוואה

(ערוץ *אלאקצא*, 23 בדצמבר 2007)

במהלך סקירה משנת 2007 בערוץ *אלאקצא* של חמאס, הוצג האיום האווירי על אנשי חמאס מצד ישראל. לצד האיום ההתקפי של המסוקים והמטוסים, הוצגו אף המזל"טים, "הנשק שנכנס לאחרונה לקו העימות עם הפלסטינים, אשר שודרג לאחרונה אף לנשיאת טילים, הוא המזל"ט, והפלסטינים מכנים אותו "זנאנה" (המזמזם), זהו האויב מספר 1 של ההתנגדות ונעשה בו שימוש בחיסול עשרות מאנשי ההתנגדות על ידי הפצצת מכוניותיהם או עמדותיהם".[[113]](#footnote-113) במהלך תיעוד של אימון של אנשי הזרוע הצבאית לקראת פעילות ישראלית רחבת היקף ברצועת עזה מאותה השנה, נשמע לפתע קול של כלי טיס באוויר. לעיני מצלמות הכתב הרשת הזרה שסיקרה את האימון, נראו הפעילים תופסים מחסה, כשהם עוטים אמצעי הסוואה בשטח הפתוח.[[114]](#footnote-114)

חשיבות ההסוואה הוטמעה אף בקרב הפעילים בשטח. בספר ההדרכה לצלפי חמאס, ישנה הדגשה רבה של הצורך למקם את עמדת הצליפה במקום שמתוכננת בו הסוואה מראש, כאשר איכותה מוצגת כחיונית להצלחת הפעולה וביטחונה. בין האמצעים לביצוע ההסוואה מוצגים לחוליות הצליפה משחות הסוואה למריחה על עור הפנים והזרועות, רשתות הסוואה (תוך ציון החיסרון של צמצום שדה הראייה בעת עטייתן) וכן אריג לבן המונח על חלון בית, המאפשר לראות דרכו אך לא להיראות.[[115]](#footnote-115)

דרך נוספת להתמודדות עם האיום הוזיניטי הייתה השימוש במרחב התת קרקעי, הסמוי מעין אמצעי התצפית של ישראל. השימוש במנהרות בזירה הפלסטינית, בעיקר ברצועת עזה לאורך ציר "פילדלפי", המהווה קו הגבול בין רצועת עזה למצרים, מוכר עוד משנות התשעים.[[116]](#footnote-116) עם זאת, היו אלה שנות האלפיים שהביאו להתפתחות המשמעותית בתחום במאפייני הפעילות של חמאס. ב-2006, הגדיר מחמד צ'יף בראיון את המנהרות ככלי הנשק של השלב הבא במלחמה נגד ישראל. לדבריו, בראשית דרכה של חמאס המלחמה התרכזה בפגיעה במשתפי הפעולה, ולאחר מכן הופנה הנשק לירי לעבר כוחות הצבא הישראליים. לאחר מכן הגיע שלב מטעני הנפץ אותו הוביל בשנות התשעים יחיא עיאש והוא נמשך גם לראשית שנות האלפיים. כעת, הגיע שלב "מלחמת המנהרות", כהגדרתו, אשר עניינה להצליח לחדור לתוך יישובים ישראלים ולפגוע במתיישבים, בכוחות משמר הגבול ובכוחות צבא ומודיעין ולדידו היא מלחמה איכותית אשר מביאה לפגיעה משמעותית בישראל.[[117]](#footnote-117)

השימוש במנהרות לצורך פעילות הארגון החל בראשית שנות האלפיים. בתיעוד עצמי מקיף של פעילות חמאס במרחב תת-הקרקע שפורסם בשנת 2005, מתאר הארגון בהרחבה את הרקע למעבר לשימוש במנהרות. בחמאס זיהו את התגברות הביצורים בעמדות של צה"ל, בין היתר על רקע פרוץ האנתפאצ'ה השנייה. לצד האמצעים הפיזיים כמו גדרות אלקטרוניות וחומות בטון, אפיינו בחמאס את האמצעים המודיעיניים כמו מצלמות המעקב ומטוסי הסיור כחלק אינטגרלי ממערך השמירה על המוצבים. כל אמצעי ההגנה הללו הקשו על יכולת חמאס לתקוף את המוצבים בנתיבים שמעל הקרקע ומכאן הגיעה המחשבה לסכל את יכולת איתור הפעילות על ידי ישראל באמצעות מעבר למרחב התת-קרקעי.[[118]](#footnote-118) ראוי לציין, כי אחד הגורמים להתפשטותו של אמצעי זה הוא הקרקע החולית של רצועת עזה אשר מאפשרת לבצע את מלאכת החפירה בקלות יחסית.[[119]](#footnote-119)

המחשה לכך ניתן למצוא בפיגוע הראשון שבוצע תוך שימוש במרחב התת-קרקעי ב-26 בספטמבר 2001, כנגד מוצב "טרמית" של צה"ל, שהיה ממוקם על הגבול בין רצועת עזה ובין מצרים (ציר "פילדלפי"). פעילי חמאס ניסו לתקוף את המוצב מספר פעמים, בדרכים שונות, כולן על פני הקרקע – ונכשלו.[[120]](#footnote-120) את כשלונם הם תלו באותו מערך הגנה שתואר לעיל. על כן, ביוזמת פעילי חמאס בולטים ברפיח (דוגמת ראא'ד עטאר, לימים מפקד אזור דרום הרצועה בזרוע הצבאית של חמאס), פנו לחפירת מנהרה מתחת למוצב. בכדי להמנע ככל הניתן מחשיפת פעילות החפירה, נקודת המוצא לחפירת המנהרה היתה אחד הבתים הנטושים שהיו באזור. גם שם הפעילות נעשתה בצורה חשאית ככל הניתן, מתוך חשש ממשת"פים עם ישראל שפעלו, בראיית חמאס, באזור. הפיצוץ המוצלח של המוצב, שהביא לנזק גדול למוצב ולפציעת ארבעה חייל צה"ל, מהווה על פי חמאס את האירוע שבישר את תחילת מלחמת המנהרות ("ח'רב אלאנפאק") בין הארגון לבין ישראל.[[121]](#footnote-121)

הצלחת הפעילות כנגד מוצב "טרמית" הביאה להמשך הפעילות התת-קרקעית. בדצמבר 2003 בוצעה תקיפה על מוצב "חרדון", אף הוא על ציר "פילדלפי", באזור שכונת יבנה ברפיח, תוך שפעילי חמאס חופרים את המנהרה בעומק של כ-10 מטרים, ככל הנראה כדי לעקוף קיר מיגון כנגד מנהרות שהוצב מסביב למבנה. הפיצוץ גרם לנזק רב למוצב.[[122]](#footnote-122) גם טרם הפעילות הבאה שבה עשה חמאס שימוש במנהרות, במוצב "אורחן" שבצומת גוש קטיף, זוהו על ידי חמאס תהליכי מיגון רבים כמו הקמת מגדלי שמירה, הצבת גדרות תיל ואמצעי מעקב ותצפית, וכן ביצוע של פעולות חישוף מסביב למוצב כדי למנוע הסתוות של פעילים המתקרבים אל המוצב. בשל כך, הוחלט בחמאס לפעול כנגד המוצב באמצעות המרחב התת קרקעי וניתן האות לחפירת המנהרה. ב-28 ביוני 2004 פוצצה המנהרה תחת המוצב והביא להרג של חייל צה"ל ולפציעתם של חמישה אחרים.[[123]](#footnote-123)

מחמד אבו שמאללה וראא'ד אלעטאר, מבכירי חמאס ברצועת עזה, הניעו בשנת 2003 פיגוע באמצעות מנהרה שתיחפר משטח הרצועה מתחת לגדר לתוך שטח ישראל. הם איתרו באמצעות פעיל חמאס אחר, עטוה עמור, חלקת אדמה מתאימה בבעלותו של אסאמה אלפרא, אך מחמד אבו שמאללה שהגיע לראות את הקרקע מקרוב ויתר עליה שכן היא היתה לטעמו קרובה מדי לגדר וחשופה לתצפיות מהצד הישראלי.[[124]](#footnote-124) בסה"כ בין השנים 2004-2001 בוצעו בזירה הפלסטינית חמישה פיגועים על בסיס מנהרות, רובם ככולם של חמאס, ובהם נהרגו שבעה ישראלים.[[125]](#footnote-125)

בסיור שערכו פעילי חמאס בשנת 2006 לכתב אלג'זירה נכלל גם ביקור במנהרה של הארגון. הכניסה אל המנהרה היא מתוך בית רגיל, כאשר הפתח מוסתר ברצפת הבית. המנהרה עצמה נראית מרווחת ונראים בה מספר אנשים שנעים בחופשיות יחסית, כשהם מעט מתכופפים. המנהרה מוגדרת על ידי פעילי חמאס כ"מנהרת 5 כוכבים", המעיד על איכותה בראיית הארגון, והכתב מציין שהיא נבנתה כחלק ממלחמת המודיעין בין הארגון לישראל שבעטייה מבקש הארגון לעבור למרחב תת-הקרקע. על פי דובר חמאס, אבו עבידה, חמאס חפרה בעת ההיא מנהרות באורך של עד 400 מטר, בזמן של כ-4 חודשים למנהרה.[[126]](#footnote-126) באוקטובר 2007 החלו אנשי חמאס בחפירת מנהרה מביתו של טלעת מערוף בבית להיה. הם עשו זאת מתוך הבית שלו כדי שלא להיות חשופים בפני צה"ל והמזל"טים שמפעיל לשם תצפית על פעילי טרור.[[127]](#footnote-127)

במהלך מבצע "עופרת יצוקה" התגלתה רשת של מנהרות אותה הכין חמאס לקראת עימות עם ישראל, אשר לפחות אחת מהן הגיעה לשטחי ישראל, במה שהוגדר על ידי מפקד פיקוד הדרום בצה"ל דאז "מערך תת קרקעי מסועף". על פי ועדת חקירה רשמית של מדינת ישראל, הרי שההיערכות המוצלחת במרחב תת-הקרקע הביא לכך ש"ההנהגה הפוליטית ושדרת הפיקוד הצבאי הבכיר כמעט שלא נפגעו, וקצב האש לא פסק תודות לפיזור מחסני האמל"ח והטמנתם בקרקע". הפקת הלקחים מהמבצע הביאה את חמאס לשדרג את המערך התת קרקעי והחל משנת 2010 חמאס פעל והצליח לחפור מנהרות לשלל צרכים: מנהרות הברחה, מנהרות הגנתיות בתוך שטח הרצועה וכאלו שעתידות לשמש כחלק ממערך הלחימה מול צה"ל וכן מנהרות התקפיות חוצות מתחת לגדר המערכת שדרכן פעילי הארגון יכנסו לשטח ישראל לבצע פעולות איכות.[[128]](#footnote-128) תת הקרקע שימש לא רק לתכנון תקיפות לכיוון שטח ישראל אלא גם סייע בהסתרת פעולות שיגור הרקטות. כך, למשל, במהלך מבצע "צוק איתן" תועדו אנשי חמאס באזור ח'זעה במנהרה המהווה מעין בור ירי תת קרקעי לרקטות בקוטר 120 מ"מ. מעמדה זו, על פי פעיל חמאס, נורו רקטות רבות, ועל אף שכוחות צה"ל הגיעו סמוך מאד אל האתר – הם לא הצליחו לאתר את הפעילים.[[129]](#footnote-129)


### **התמודדות חמאס עם איום ה-OSINT**

מראשית ימיו, היה נתון חמאס במתח בין הצורך לפרסם את פעילותו כחלק מהקרב על התודעה, הן ברחוב הפלסטיני והן מול ישראל, לבין שמירת סודותיו. המודעות לכך יצרה דילמות וקשיים בקבלת ההחלטות, בעיקר באשר לסוגיית נטילת האחריות ופרסום פרטי פעולות שביצע הארגון. מחד גיסא, ראו בחמאס חשיבות רבה בנטילת אחריות על הפעולה בכדי להעלות את המורל בקרב פעילי הארגון, לצבור נקודות בקרב על היוקרה ברחוב הפלסטיני, ולהגביר את החשש בישראל מפני חוזקו של הארגון. לכך, תרמה גם תופעה בקרב החברה הפלסטינית של נטילת אחריות כוזבת של ארגונים על פעולות של עמיתיהם, מתוך רצון להעלות את יוקרתם. בנוסף, בחמאס חשדו שישראל שותפה גם היא לזרוע דיסאינפורמציה בחברה הפלסטינית באשר לזהות מבצעי פיגועים ובכך ליצור שיח ביניהם שיסייע לה לגלות את המבצעים האמיתיים. מאידך גיסא, היה בחמאס חשש מפרסום פרטי הפעולות וזיהוי הארגון כמבצען. עד 1987, פעלו גופים מזוינים שקדמו לחמאס, כמו ארגון אלמג'ד, בצורה שאינה פומבית. פרוץ האנתפאצ'ה והמשך הפעילות חייבו בהדרגה את היציאה אל האור, אך עשו זאת תוך שיקול של המצב הביטחוני והפוליטי. הרצון להסתיר נבע מהמחשבה שבכך ישראל תתקשה לגלות את זהות המבצעים ועשויה להשקיע זמן ומאמצי סרק רבים בניסיון להתחקות אחר מבצעי הפעולה, להרוויח זמן עבור מבצעי הפעולה לאחר ביצועה וכן מתוך חשש שמידע מועט שיינתן בנטילת האחריות יהווה קצת חוט לחשיפת מידע רב על הארגון.[[130]](#footnote-130)

בחמאס קראו, אפוא, לפעילים לגלות מתינות ולגבור על יצרם בעת נטילת האחריות, תוך עידודם שההכרה האמיתית היא זו שמגיעה מהאל ולא מבני אדם. כמו כן, ניסו בארגון למצוא את נקודת האיזון הנכונה שתהווה את עמק השווה בין השיקולים בעד ונגד הפרסום. דרך אחת היתה, לדוגמה, לבצע את נטילת אחריות בצורה שתקשה על איתור המבצעים, כמו השארת פתק ללא סימני זיהוי למעט העובדה שמדובר בפעולה של גדודי עז אלדין אלקסאם, או באמצעות התקשרות אנונימית לסוכנויות ידיעות ועדכונן כי חמאס הוא האחראי על פעולה זו או אחרת. דוגמה לכך היא בספר שהוציא הארגון על חלק מפעולותיו בראשית שנות התשעים, אותו הספיק להעלות על הכתב לפני מותו פעיל הארגון, ג'מיל ואדי. בראשית הספר, מבהיר ואדי כי אמנם בכוונתו לשתף בפרטי הפעולות והמבצעים לשם מספר מטרות, אותן הוא מפרט באריכות, אך זאת בזהירות הנדרשת. דרך מסוימת לבצע זאת, לדידו, היא להסתמך במידה רבה לא רק על הידע שקיים אצלו אלא גם על מה שפורסם בתקשורת הישראלית וכבר אינו בגדר סוד.[[131]](#footnote-131)

המירוץ להשגת הקרדיט שמביא לחשיפה של מידע בתקשורת הגלויה נמשך גם אל תוך שנות האלפיים. במרץ 2008, הציגה הזרוע הצבאית לפעיליה את חילוקי הדעות בין הפלגים השונים בחברה הפלסטינית והתחרות ביניהן כסכנה, שכן שהארגונים מזדרזים לפרסם את פעולותיהם ברבים וזה מוביל את ישראל לרכז את מאמציה בכיוון הנכון במחקר ובמעקב. לדידם, התחרות מאלצת את הארגון "לשרוף" רבות מיכולותיו מול התקשורת ולחשוף סודות לעיני כל.[[132]](#footnote-132) שיקול נוסף שקיבל ביטוי מעשי במדיניות חמאס באשר לפרסום, הייתה הפגנת העמידה האיתנה מול ישראל. דוגמה לכך ניתן לראות באירוע חיסולו של מהנדס הכטב"מים של חמאס, מחמד אלזוארי, בתוניסיה בדצמבר 2016. לאחר החיסול, אותו ייחסה חמאס לישראל, החליטה חמאס לפרסם את היותו של אלזוארי איש הזרוע הצבאית של חמאס. זאת, באופן חריג, שכן חמאס אינה נוהגת לקחת אחריות ולהודות בפעילותה במדינות זרות. משנשאל על כך פעיל חמאס, הוא הסביר, כי בחמאס ידעו שבישראל חשבו ואף שידרו כלפי חוץ שהפגיעה באלזוארי הייתה מכה קשה לארגון. בכדי להפריך את הטענה הזו, רצו בחמאס להפגין את עצמתם והחליטו להוציא לאור את זהותו ואת קשריו עם חמאס. כך, לדידו, ישראל הפסידה פעם נוספת במלחמת התודעה, וחמאס זכה לדמות גיבור שמעוררת השראה בקרב אנשי הארגון ולתהודה שגרמה לאנשי מקצוע נוספים לשתף פעולה איתו.[[133]](#footnote-133)

חמאס אף דאג מסיקור תקשורתי שיביא לפגיעה בנכסים של הארגון. משהגיע בשנת 2006 כתב רשת אלג'זירה לסקר את אנשי הזרוע הצבאית של חמאס ופעילותה, ואף פגש בכירים בארגון כאחמד אלג'עברי ומחמד צ'יף (רעול פנים, כך הוא הוצג בפני הכתב), עיניו כוסו. הוא נלקח ברכב של חמאס במסלול לא ידוע עד שהגיע אל המקומות הספציפיים שנבחרו על ידי הארגון לטובת הסיקור, ורק שם הוסר ממנו כיסוי העיניים, בכדי למנוע חשיפה שלו לאתרים בהם מתאמנים ופועלים אנשי חמאס. זאת ועוד, בתחילת מסלול הסיור שתוכנן לו, נלקח ממנו גם הטלפון הנייד שלו וכך גם מן הצלם שהתלווה אליו, מחשש שישמש כאמצעי ריגול. לאורך הסקירה כולה, למעט אחמד אלג'עברי, כלל הפעילים היו רעולי פנים כדי למנוע את חשיפת פניהם באמצעי התקשורת.[[134]](#footnote-134)



הכתב איאד אלדאוד מובל לאתר מבצעי של חמאס כשעיניו מכוסות

(ערוץ *אלג'זירה*, 3 ביולי 2006)

גם במהלך מבצע "שומר החומות" (מאי 2021) חמאס דאג מפני סיקור תקשורתי שלא יהיה לרוחו ונגד האינטרסים שלו. חמאס, כאסטרטגיה ידוע, נוהג לבצע את פעילותו במסווה אזרחי או תוך מיקום של אתרי מלחמה בלב אוכלוסיה אזרחית. גם במבצע "שומר החומות" הוא נהג כן, תוך שגם יחיא סינואר, מנהיג התנועה ברצועת עזה, הודה שחלק מהמפקדות של הארגון עדיין מוקמו באזורים אזרחיים.[[135]](#footnote-135) במטרה לצמצם את הנזק שעלול להגרם לחמאס בשל כך, הוציא חמאס במהלך המבצע אגרת לאזרחים ולעיתונאים ברצועת עזה, אשר כחלק ממנה ניתנו הנחיות האוסרות לצלם את הרקטות המשוגרות מגגות הבתים, במשתמע בכדי לייצר מצג לפיו הרקטות משוגרות רק משטחים פתוחים וממקומות מרוחקים מאזרחים.[[136]](#footnote-136)

1. **מית'אק חמאס**, חרכת אלמקאומה אלאסלאמיה, 1988 (מהדורה מודפסת משנת 2004), עמ' 7. [↑](#footnote-ref-1)
2. ערוץ *10*, 19 באפריל 2004. [↑](#footnote-ref-2)
3. חכם, **עזה בגובה העיניים,** עמ' 134. [↑](#footnote-ref-3)
4. שאבי ושקד, **חמאס**, עמ' 83-82. [↑](#footnote-ref-4)
5. בג"ץ 658/89, סנואר נ' מפקד כוחות צה"ל ברצועת עזה (פורסם ב*נבו*, 16 באוגוסט 1989). [↑](#footnote-ref-5)
6. שאבי ושקד, **חמאס**, עמ' 101. [↑](#footnote-ref-6)
7. שם, עמ' 83-82. [↑](#footnote-ref-7)
8. בג"ץ 658/89, סנואר נ' מפקד כוחות צה"ל. [↑](#footnote-ref-8)
9. נקודת משלש היא מקום מוסכם שבה אדם אחד משאיר חומר סודי או בלתי חוקי (כגון מידע מודיעיני או נשק) ואדם אחר אוסף אותו, בכדי למנוע מפגש אשר עלול להביא לחשיפת האנשים או הפעילות בה עוסקים. [↑](#footnote-ref-9)
10. שם; יעקב חבקוק ושכיב סאלח, **טרור בשם האסלאם – פרופיל של תנועת חמאס**, ירושלים: משרד הביטחון, 1999, עמ' 54-53; שאבי ושקד, **חמאס**, עמ' 81. ח'אלד אלהנדי מופיע אצל חכם, **עזה בגובה העיניים,** עמ' 141 כמי ש"ריכז את איסוף המידע על משתפי פעולה ועברייני מוסר בראשית האנתפאצ'ה". [↑](#footnote-ref-10)
11. אביעד, **לקסיקון חמאס,** עמ' 107. [↑](#footnote-ref-11)
12. "אלשהיד אלקסאמי מחמד ג'בריל אלשמאלי", *אתר אלקסאם*, לל"ת. <https://www.alqassam.net/arabic/martyrs/details/1140> [↑](#footnote-ref-12)
13. אלשהיד אלקסאמי אלקאא'ד / עבד אלנאצר אבו שוקה (אבו מחמד), *אלקסאם.נט*, ל"ת. <https://www.alqassam.net/arabic/martyrs/details/231>; אביעד, **לקסיקון חמאס,** עמ' 50. [↑](#footnote-ref-13)
14. שאבי ושקד, **חמאס**, עמ' 82-81. [↑](#footnote-ref-14)
15. שם, עמ' 103. [↑](#footnote-ref-15)
16. חכם, **עזה בגובה העיניים ,** עמ' 135; שאבי ושקד, **חמאס**, עמ' 119-118; חבקוק וסאלח, **טירור בשם האסלאם**, עמ' 69. [↑](#footnote-ref-16)
17. חכם, **עזה בגובה העיניים,** עמ' 136. [↑](#footnote-ref-17)
18. שאבי ושקד, **חמאס**, עמ' 122-121. [↑](#footnote-ref-18)
19. שם, עמ' 152, 157. [↑](#footnote-ref-19)
20. שם, עמ' 157. [↑](#footnote-ref-20)
21. חכם, **עזה בגובה העיניים,** עמ' 113-112. [↑](#footnote-ref-21)
22. מובא אצל נעמי לויצקי, "השב"כ במלחמה", *ידיעות אחרונות – שבת*, 8 בינואר 1993, עמ' 2. [↑](#footnote-ref-22)
23. "Collaborators in the Occupied Territories: Human Rights Abuses and Violations," *B’tselem,* January 1993. [↑](#footnote-ref-23)
24. ת"פ, 26621/14, מדינת ישראל נ' פלוני, עמ' 2 (פורסם ב*פדאור*, 26 בנובמבר 2014). שמו של האדם אינו מפורסם שכן במהלך השנים המשיך להיות נרדף על ידי גורמים פלסטיניים בשל היותו חשוד בשת"פ. [↑](#footnote-ref-24)
25. אביעד, **לקסיקון חמאס,** עמ' 81. [↑](#footnote-ref-25)
26. זאהר עלי גב'רין, **חכאית אלדם מן שראיין אלקסאם**, דמשק: מוססת פלסטין ללת'קאפה, 2012, עמ' 30-29. [↑](#footnote-ref-26)
27. שם, עמ' 31. [↑](#footnote-ref-27)
28. שאבי ושקד, **חמאס**, עמ' 27-26. [↑](#footnote-ref-28)
29. סבג, **זכרונות אבו יוסוף**, עמ' 119-118. [↑](#footnote-ref-29)
30. על פי פרטי החקירה של המשת"פ לשעבר המובאים אצל חיים ברוידא, "משתף פעולה שרצה להתקבל לחמאס רצח את הישראלי בן ה-23", *ידיעות אחרונות*, 18 ביולי 1994, עמ' 13. [↑](#footnote-ref-30)
31. רוני שקד ודוד רגב, "חמאס: לא נרצח משתפי פעולה", *ידיעות אחרונות*, 30 במאי 1994, עמ' 15. [↑](#footnote-ref-31)
32. ע' אזח"ע 52/00, התובע הצבאי נ' יוסף מחמד ג'ומעה קנן, עמ' 4-1 (פורסם ב*פדאור*, 14 בינואר 2001). [↑](#footnote-ref-32)
33. יוסף, **בן החמאס**, עמ' 111-109, 127-126. [↑](#footnote-ref-33)
34. שם, עמ' 147. [↑](#footnote-ref-34)
35. ע' 5340/08, צאלח אחמד צאלח שייח' נ' התביעה הצבאית, עמ' 1 (פורסם ב*פדאור*, 29 בדצמבר 2008). [↑](#footnote-ref-35)
36. בג"ץ 11199/05, פלוני נ' המפקד הצבאי לאזור יהודה ושומרון, עמ' 1 (פורסם ב*פדאור*, 2 בינואר 2006). [↑](#footnote-ref-36)
37. על פי עדות של מנהל הכלא, חסן אלגמאסי ותיעוד הנעשה בו המובא אצל שלומי אלדר, "חדשות 10", ערוץ *10*, 3 ביולי 2007. [↑](#footnote-ref-37)
38. ראיון לרשת "אלערביה", 21 באפריל 2004. [↑](#footnote-ref-38)
39. "אלמנוארה אלעסכריה – כתיבת אלבריג'", אתר *אלקסאם* ,אוקטובר 2007. [↑](#footnote-ref-39)
40. ערוץ *אלאקצא*, 23 בפברואר 2009. [↑](#footnote-ref-40)
41. ערוץ *אלערביה,* 20 באפריל 2009. לדו"ח המלא של ארגון זכויות האדם שהוביל את ההאשמות נגד חמאס שם מפורטים אירועים של פגיעה בחשת"פים ראו: "Under Cover of War: Hamas Political Violence in Gaza", *Human Rights Watch*, 20 April 2009. <https://www.hrw.org/report/2009/04/20/under-cover-war/hamas-political-violence-gaza> [↑](#footnote-ref-41)
42. ערוץ *אלאקצא,* 23 בספטמבר 2010. [↑](#footnote-ref-42)
43. "תפאציל ען קיאדי חמאס אלמוקוף ואלמעלומאת אלתי שרבהא לאסראא'יל", אתר *אלערביה*, 13 ביולי 2020. [↑](#footnote-ref-43)
44. ערוץ  *אלאקצא,* 4 במאי 2010. [↑](#footnote-ref-44)
45. וזארת אלדאח'ליה ואלאמן אלוטני, "פילם אלוחל", 13 בספטמבר 2012 [שודר במקור בערוץ *אלאקצא]*. <https://www.youtube.com/watch?v=6fETkoilL20> [↑](#footnote-ref-45)
46. תפ"ח 316/10, מדינת ישראל נ' נור אלדין חמדאן, עמ' 1 (פורסם ב*פדאור,* 21 בספטמבר 2010); תפ"ח 321/10, מדינת ישראל נ' חסין אבוטיר, עמ' 1 (פורסם ב*פדאור*, 9 בנובמבר 2011). [↑](#footnote-ref-46)
47. חכם, **עזה בגובה העיניים,** עמ' 83. [↑](#footnote-ref-47)
48. חבקוק וסאלח, **טירור בשם האסלאם**, עמ' 102-101. [↑](#footnote-ref-48)
49. שם, עמ' 80-79. [↑](#footnote-ref-49)
50. שאבי ושקד, **חמאס**, עמ' 118, 135, 151, 162; אלשאפעי, **השבוי**, עמ 38. [↑](#footnote-ref-50)
51. חכם, **עזה בגובה העיניים,** עמ' 202, 208. [↑](#footnote-ref-51)
52. ראיון עם ראש אמ"ן, אורי שגיא, עם רון בן ישי, "האווירה בארץ מעודדת את ארגוני הטרור", *ידיעות אחרונות – פסח*, 5 באפריל 1993, עמ' 6. [↑](#footnote-ref-52)
53. פרטי האירוע כפי שדווחו על ידי שירות הביטחון הכללי מובאים אצל אלכס פישמן, "40 אלף שקל יספיקו לנו לפיצוץ שכונה בת"א", *ידיעות אחרונות – שבת*, עמ' 20. [↑](#footnote-ref-53)
54. יוסף, **בן החמאס**, עמ' 218-217. [↑](#footnote-ref-54)
55. ערמאן, **מהנדסו אלמות**, עמ' 7. [↑](#footnote-ref-55)
56. על פי פרטי הודאות אנשי החוליה בחקירתם המובאים אצל מיכל גולדברג ועדנה אדטו, *ידיעות אחרונות (שעות),* 22 ביוני 1999, עמ' 10. ראוי לציין כי עבאסי נלכד ראשון, ובעקבות חקירתו נעצרו לאחר כחודש שלושת אנשי החוליה האחרים. עובדה זו מלמדת כי השארת המסמכים הייתה יכולה להביא למימוש הפיגוע על ידי אנשי חברי החוליה, אך עבאסי העדיף את החשאיות על פני השארת היכולת המבצעית למימוש הפיגוע. [↑](#footnote-ref-56)
57. דאא'רת אלאעדאד ואלתדריב פי כתאא'ב אלשהיד עז אלדין אלקסאם, "אמן אלות'אאק", *זאד אלמג'אהדין*, אלעדד אלת'אמן, יוני 2008, עמ' 8-7. [↑](#footnote-ref-57)
58. שם, עמ' 9-8. [↑](#footnote-ref-58)
59. דאא'רת אלאעדאד ואלתדריב, **סלאח אלקנץ,** כריכה אחורית; דאא'רת אלאעדאד ואלתדריב פי כתאא'ב אלשהיד עז אלדין אלקסאם, **סלאח צ'ד אלדרוע,** [רצועת עזה: חרכת אלמקאומה אלאסלאמיה], 2013, כריכה אחורית. [↑](#footnote-ref-59)
60. "אלמג'אהד אמאם אלתחקיק ואלתעד'יב", לימסול: [חרכת אלמקאומה אלאסלאמיה], [ספטמבר 1988]. [↑](#footnote-ref-60)
61. שאבי ושקד, **חמאס**, עמ' 178-174. [↑](#footnote-ref-61)
62. United State of America V. Mousa Mohammed Abu Marzuk, Muhammad Hamid Khalil Salah and Abdelhaleem Hasan Abdelraziq Ashqar – second superseding indictment, *Northern district of Illinois, Eastern Division*, August 2003, pp. 26-28 [↑](#footnote-ref-62)
63. דאא'רת אלאעדאד ואלתדריב פי כתאא'ב אלשהיד עז אלדין אלקסאם, "אלאמן אלאסכרי", *זאד אלמג'אהדין*, אלעדד אלח'מיס, מרץ 2008, עמ' 7. [↑](#footnote-ref-63)
64. ע"מ 1051/11 היתם מוצטפא חסן קוראן נגד התביעה הצבאית, עמ' 2 (פורסם ב*פדאור*, 6 בינואר 2011). [↑](#footnote-ref-64)
65. ת"פ 5171/17, מדינת ישראל נ' פאדי דאהר, עמ' 2, 4 (פורסם ב*פדאור*, 16 ביולי 2018). [↑](#footnote-ref-65)
66. ע' 2236/07, פואז מחמוד עלי נאצר נ' התביעה הצבאית, עמ' 2 (פורסם ב*פדאור*, 8 באוקטובר 2007). [↑](#footnote-ref-66)
67. איוש 4935/14, התביעה הצבאית נ' עז אלדין אלקסאם זיאד חסאן עואד, עמ' 2 (פורסם ב*נבו*, 2 ביולי 2017). [↑](#footnote-ref-67)
68. מובא אצל טובה צימוקי, "גורמי ביטחון: אפשר להתמודד מול מתאבדים", *ידיעות אחרונות*, 23 בינואר 1995, עמ' 18. [↑](#footnote-ref-68)
69. "כשלקחו את גלעד – השחזור המלא", *ערוץ 10*, 17 במאי 2011, 12:00-7:58. ראו בהרחבה על היבטים מודיעיניים במבצע חטיפת גלעד שליט בפרק י"ד להלן. [↑](#footnote-ref-69)
70. ע' (אזח"ע) 35/02, התובע הצבאי נ' מאזן מחמד ע/עזיז עליאן, עמ' 1 (פורסם ב*פדאור*, 13 בנובמבר 2002). [↑](#footnote-ref-70)
71. ע' אזח"ע 35/00, נשאת חליל קדורה עיאש נ' התובע הצבאי, עמ' 2-1 (פורסם ב*נבו*, 26 ביולי 2000). [↑](#footnote-ref-71)
72. שאבי ושקד, **חמאס**, עמ' 23. [↑](#footnote-ref-72)
73. יוסף, **בן החמאס**, עמ' 172-171. [↑](#footnote-ref-73)
74. ע' (איו"ש) 112/01, זיאד מוסא ע/מג'יד חאמד נ' התובע הצבאי, עמ' 1 (פורסם ב*פדאור*, 19 בנובמבר 2001). [↑](#footnote-ref-74)
75. ע' יו"ש 01/38, התובע הצבאי נ' אברהים מחמד יוסף זהראן, עמ' 3 (פורסם ב*פדאור*, 12 במרץ 2001). [↑](#footnote-ref-75)
76. עד"י (איו"ש) 2173/04, מאהר חוסני עלי שאפעי נ' התובע הצבאי, עמ' 1 (פורסם ב*פדאור*, 9 בנובמבר 2004). [↑](#footnote-ref-76)
77. ת"פ 1187/08, מדינת ישראל נ' מחמוד נגאר, עמ' 2 (פורסם ב*פדאור*, 20 בפברואר 2011). [↑](#footnote-ref-77)
78. ע"מ 2186/12, מוסא עבד אלכרים עיסא דאר סרור נ' התביעה הצבאית, עמ' 3-1 (פורסם ב*פדאור*, 2 באוגוסט 2012). [↑](#footnote-ref-78)
79. ע"מ 2013/11, התביעה הצבאית נ' בושרא טויל, עמ' 2 (פורסם ב*פדאור*, 4 באוגוסט 2011). [↑](#footnote-ref-79)
80. United State of America V. Mousa Mohammed Abu Marzuk, p. 27. [↑](#footnote-ref-80)
81. שאבי ושקד, **חמאס**, עמ' 24. [↑](#footnote-ref-81)
82. איו"ש 10/1173, התביעה הצבאית נ' עלי סעיד אחמד סעיד, עמ' 9, 10, 11 (פורסם ב*פדאור*, 25 באוגוסט 2011). [↑](#footnote-ref-82)
83. אלשאפעי, **השבוי**, עמ' 125. [↑](#footnote-ref-83)
84. תפ"ח 08-1094, מדינת ישראל נ' טלעת מערוף, עמ' 11 (פורסם ב*פדאור*, 26 באפריל 2008). [↑](#footnote-ref-84)
85. "רמצ'אן פי עיונהם", *אלקדס*, 12 בספטמבר 2009, 2:55-3:31, 4:37-4:57, 5:10-5:17. [↑](#footnote-ref-85)
86. כתיבת אלשהיד נצ'אל נאצר, "אלמוצ'וע: למעי", כתאא'ב אלשהיד עז אלדין אלקסאם, [2014]. [↑](#footnote-ref-86)
87. איוש 3219/15, התביעה הצבאית נ' יחיא מוחמד נאיף עבדאללה חג חמד, עמ' 4 (פורסם ב*פדאור*, 22 ביוני 2016). [↑](#footnote-ref-87)
88. יוסף, **בן החמאס**, עמ' 179, 220. [↑](#footnote-ref-88)
89. ב"ש 2942/05, מדינת ישראל נ' נזמי בן עזאלדין חוסין, עמ' 5-2 (פורסם ב*פדאור*, 24 בנובמבר 2005). [↑](#footnote-ref-89)
90. ע' (איו"ש) 112/01, זיאד מוסא ע/מג'יד חאמד נ' התובע הצבאי, עמ' 2 (פורסם ב*פדאור*, 19 בנובמבר 2001). [↑](#footnote-ref-90)
91. ע"פ 1776/06, עבאס אלסיד נגד מדינת ישראל, עמ' 3 (פורסם ב*פדאור,* 5 בספטמבר 2011). [↑](#footnote-ref-91)
92. תפ"ח 4986/11, מדינת ישראל נ' דראר אבו-סיסי, עמ' 7 (פורסם ב*פדאור*, 15 ביולי 2015). [↑](#footnote-ref-92)
93. תפ"ח 312/10, מדינת ישראל נ' מוראד כמאל, עמ' 3 (פורסם ב*פדאור*, 31 בינואר 2011). [↑](#footnote-ref-93)
94. תפ"ח 27112/10 מדינת ישראל נ' איסלם מרעי, עמ' 3 (פורסם בפדאור, 19 במאי 2011). [↑](#footnote-ref-94)
95. תפ"ח 32418/11, מדינת ישראל נ' ג'יאהד עטון, עמ' 3 (פורסם ב*נבו,* 24 במאי 2012)*;* ע"פ 4647/12, ג'יהאד אטון נ' מדינת ישראל, עמ' 3 (פורסם ב*פדאור*, 30 ביולי 2013). [↑](#footnote-ref-95)
96. עד"י 3080/14, סאלם מחמוד אבראהים שרכס נ' התביעה הצבאית, עמ' 2 (פורסם ב*פדאור*, 10 בפברואר 2015). [↑](#footnote-ref-96)
97. ת"פ 27227-02-15, מדינת ישראל נ' אחמד צעידי, עמ' 4 (פורסם ב*פדאור* ב-1 בפברואר 2016). [↑](#footnote-ref-97)
98. יוסף, **בן החמאס**, עמ' 223. [↑](#footnote-ref-98)
99. תפ"ח 32418-03-11, מדינת ישראל נ' ג'האד אטון, עמ' 2 (פורסם בפ*דאור*, 12 ביוני 2012). [↑](#footnote-ref-99)
100. בש"פ 6719/17, פ.פ. נ' מדינת ישראל, עמ' 3 (פרסום ב*פדאור*, 28 בספטמבר 2017). [↑](#footnote-ref-100)
101. מודיעין ללא תוכן, הכוונה למודיעין שמופק מהפרמטרים הטכניים של השיחה כגון מיקום הטלפונים, משך השיחה, פירוטי התקשרויות של הטלפון וכו' ולא מתוכן השיחה עצמה. [↑](#footnote-ref-101)
102. אלמכתב אלאעלאמי לכתאא'ב אלקסאם, "מעלומאת אמניה חול אסתח'דאם אלג'ואל", *חמאת אלת'ע'ור*, עדד 3, 13 בנובמבר 2005, עמ' 3. [↑](#footnote-ref-102)
103. שם. [↑](#footnote-ref-103)
104. וחדת אלרצד אלפצ'אא'י פי אלמכתב אלאעלאמי לכתאא'ב אלקסאם, "אלתג'סס עלא אלתצאל", *אלרצד,* אלאצדאר 24, אוקטובר 2013. [↑](#footnote-ref-104)
105. אלשאפעי, **השבוי**, עמ 51. [↑](#footnote-ref-105)
106. בש"פ 4220/09, מדינת ישראל נ' הייתם חילס, עמ' 2 (פורסם ב*פדאור*, 21 במאי 2009). [↑](#footnote-ref-106)
107. כתאא'ב אלשהיד עז אלדין אלקסאם, "אלטאא'רה אלאסתח'בראתיה סקאי לאיט", *סלסלת אערף עדוך*, יולי 2007, עמ' 14-4. [↑](#footnote-ref-107)
108. שם, עמ' 16-15. [↑](#footnote-ref-108)
109. כתאא'ב אלשהיד עז אלדין אלקסאם, "אנט'מת אלכשף ואלמראקבה עבר אלכאמיראת אלחראריה", *סלסלת אערף עדוך*, אוגוסט 2008, עמ' 5-1. [↑](#footnote-ref-109)
110. שם, עמ' 18-6. [↑](#footnote-ref-110)
111. "אלמנוארה אלעסכריה", אתר *אלקסאם*. [↑](#footnote-ref-111)
112. ערוץ *אלאקצא*, 23 בדצמבר 2007. [↑](#footnote-ref-112)
113. ערוץ *אלאקצא*, 4 בדצמבר 2007. [↑](#footnote-ref-113)
114. *Fox News*, 6 בדצמבר 2007. [↑](#footnote-ref-114)
115. דאא'רת אלאעדאד ואלתדריב, **סלאח אלקנץ,** עמ' 72, 126. [↑](#footnote-ref-115)
116. **ההתמודדות עם איום המנהרות**, דו"ח מבקר המדינה, 28 בפברואר 2017, עמ' 5. [↑](#footnote-ref-116)
117. איאד אלדאוד, "פי צ'יאפת אלבנדקיה", ערוץ *אלג'זירה*, 3 ביולי 2006. [↑](#footnote-ref-117)
118. אלמכתב אלעאלאמי, "אנפאק אלג'חים". הופץ ברשת האינטרנט בפורומים שונים, ובהמשך הועלה לאתר האינטרנט של חמאס בשני חלקים: דאא'רת אלאעלאם אלעסכרי, "אנפאק אלג'חים (אלג'זי אלאול)", אתר *אלקסאם*, 24 במאי 2008. <https://www.alqassam.net/arabic/videos/index/5> דאא'רת אלאעלאם אלעסכרי, "אנפאק אלג'חים (אלג'זי אלת'אני)", אתר *אלקסאם*, 24 במאי 2008. <https://www.alqassam.net/arabic/videos/index/4> [↑](#footnote-ref-118)
119. "השימוש שעושה חמא"ס בתווך התת-קרקעי ברצועה", אתר *שירות הביטחון הכללי*, ל"ת. <https://shabak.gov.il/SiteCollectionImages/%D7%A1%D7%A7%D7%99%D7%A8%D7%95%D7%AA%20%D7%95%D7%A4%D7%A8%D7%A1%D7%95%D7%9E%D7%99%D7%9D/tunnels-review.pdf> [↑](#footnote-ref-119)
120. תיאור ממקור ראשון של ניסיונות תקיפה אלו בתקופה שקדמה לפיצוץ המנהרה ראו אצל אלי בוהדנה, "לילה במוצב טרמית", *NRG*, 25 ביולי 2001. <https://www.makorrishon.co.il/nrg/online/archive/ART/169/045.html> [↑](#footnote-ref-120)
121. "אנפאק אלחג'ים", מרץ 2005; "סוכלו ראאד עטאר ומחמד אבו שמאללה, מבכירי הזרוע הצבאית של חמאס", אתר *שירות הביטחון הכללי*, 20 באוגוסט 2014. <https://www.shabak.gov.il/publications/Pages/NewItem210814.aspx> [↑](#footnote-ref-121)
122. "אנפאק אלג'חים", מרץ 2005; עמוס הראל, "חמאס ניסה לפוצץ מוצב צה"ל ליד רפיח", *הארץ*, 17 בדצמבר 2003. [↑](#footnote-ref-122)
123. "אנפאק אלג'חים", מרץ 2005. [↑](#footnote-ref-123)
124. תפ"ח 1003/08, מדינת ישראל נ' עטווה עמור, עמ' 2 (פורסם ב*פדאור*, 17.4.2011). [↑](#footnote-ref-124)
125. **ההתמודדות עם איום המנהרות**, מבקר המדינה, עמ' 5. [↑](#footnote-ref-125)
126. אלדאוד, "פי צ'יאפת אלבנדקיה". [↑](#footnote-ref-126)
127. תפ"ח 08-1094 מדינת ישראל נ' טלעת מערוף, 26 באפריל 2008, עמ' 12. [↑](#footnote-ref-127)
128. **ההתמודדות עם איום המנהרות**, מבקר המדינה, עמ' 8-5. [↑](#footnote-ref-128)
129. כאמירא אלג'זירה", *אלג'זירה*, 7 באוגוסט 2014, 3:05-2:01. [↑](#footnote-ref-129)
130. ואדי, **בטולאת אלקסאמיה**, עמ' 105-102. [↑](#footnote-ref-130)
131. שם, עמ' 11, 106. [↑](#footnote-ref-131)
132. כתאא'ב אלקסאם – דאא'רת אלאעדאד ואלתדריב, "אלאמן אלאסכרי", מרץ 2008, עמ' 8. [↑](#footnote-ref-132)
133. אלמסחאל, **מא ח'פי אעט'ם,** 45:00-43:30. [↑](#footnote-ref-133)
134. אלדאוד, "פי צ'יאפת אלבנדקיה". [↑](#footnote-ref-134)
135. “Sinwar Met with Several University Lecturers in the Strip,” remarks by Yahya Sinwar," *Donia Al-Watan*, June 6, 2021. <https://www.facebook.com/watch/live/?v=538115407212291&ref=search>

     להרחבה על מאמצי חמאס בתחום זה וניסיונותיה של ישראל להמנע מפגיעה באזרחים במבצע "שומר החומות", ראו Netanel Flamer, "“Offsetting the Offset” Strategy: An Analysis of Israel’s Strategy towards Hamas during Operation Guardian of the Walls in the Gaza Strip (May 2021)," *Israel Affairs,* Forthcoming. [↑](#footnote-ref-135)
136. "רסאלה ללנשטאא' ואלצחפיין", 17 במאי 2021. [↑](#footnote-ref-136)